Aurten Mexiko, Txina eta Txileko 42 ikasle egon dira gurean - bizkaie.biz\nAurten Mexiko, Txina eta Txileko 42 ikasle egon dira gurean\nBizkaie! 2019-12-12 09:12 Kulturea\nLea Artibai Ikastetxea eredu da Euskal Lanbide Heziketeak nazinoartean egiten dauen eskaintzan.\n1996an zabaldu zituan ateak Lea Artibai Ikastetxeko Nazinoarteko Hartu-emonen eraikinak. 22 gelaz osotutako egotetxe horreek 1997ko IberFAD sarietako aukeratua izan zan. 23 urtetan hainbat ikasle hartu ditu eraikinak, atzerritarrak zein euskaldunak. Halan da be, azken urteetan ikastetxeak abiarazotako nazinoarteko proiektuetan parte hartzen daben ikasleen topaleku eta aterpe bihurtu da. Holan, ikasturte honetan jatorri ezbardineko 32 atzerritarrek hartu dabe ostatu Nazinoarteko Hartu-emonen eraikinean: 27 mexikar, 13 txiletar eta txinatar 2.\nBere heziketa aurreratua, instalakuntzak eta enpresakaz dituan lotura estuari esker, Lea Artibai Ikastetxea Euskal Lanbide Heziketeak nazinoarte mailan egiten dauen eskaintzearen erreferentziazko zentroetako bat da.\nCapacitación sin fronteras, Mexiko\nMexikoko Guanajuato estaduko Gobernuak TKNIKAgaz (Lanbide Heziketeari aplikautako ikerketa eta barrikuntzako EAEko zentroa) sinatutako akordio bati esker, Lea Artibai Ikastetxeak aurten 26 gazte mexikar hartu ditu, 4.0 industriak eskatutako gaitasun tekniko zein zeharkakoak lantzen dituen prestakuntza programa berezi baten barruan. Ikasleek Euskal Herriko enpresek Guanajuaton (Mexiko) dituen enpresetan 6 hilebeteko epealdi bat egin ondoren, Lea-Artibaira etorri dira (enpresa horreen jatorrizko plantara) prestakuntza espezializatua jasoten. Programan parte hartzen daben enpresak honako honeek dira: CIE Automotive, Elay S.L., Panelfisa, Ecenarro S.Coop., RPK S.Coop., Hijos de Juan Garay eta Metagra Beragara S.A..\nTécnicos para Chile programea\n2008an Eusko Jaurlaritzako Lanbide Heziketako Sailburuordetzeak Txileko Hezkuntza Ministerioagaz berbatutako akordio honi esker, ikastetxean Txiletik etorritako ikasleak izaten dira. Técnicos para Chile programa honen bitartez, txiletar bekadunak ikasketa Tekniko Espezializatuak zein Euskadin hobekuntza-ikasketak egiten ditue. Ikasturte honetan, Txileko 13 bekadun etorri dira.\nTEP Technology Entrepreneurship Program\nTEP polimeroakaz lotutako teknologia eta ekintzailetza gaitasunak lantzeko programa duala da, eta helburuetako bat Euskadiko enpresen atzerriko lantegietan behar egingo daben ikasle atzerritarrak erakartea da, hemengo beharginak atzerrira joan ez daitezan. Lea Artibai Ikastetxeak, Leartiker zentro teknologikoagaz batera eta Europako Gizarte Funtsak (EGF) diruz lagunduta, sustatutako nazinoarteko programa barritzaile honek bere 5. edizinoa dau aurten. 9 ikasle dabiz parte hartzen TEPeko edizino honetan, eta horreetako 2 txinatarrak dira eta beste 1 mexikarra. Azken urteetan 9 izan dira hemengo kooperatiben atzerriko lantegietarako trebatutako ikasle atzerritarrak (Mexiko, Txina eta India).\nMarkina-Xemeinen kokatuta dagoan goi mailako hezkuntza zentroa da. 1957an sortu zan, eta helburua eskualdearen etorkizunaren alde lan egitea da. Azken 10 urteetan 19.000 ikasle baino gehiagoren prestakuntzan lan egin dau. Hezkuntza eskaintza zabala eta Euskal Herriko eta atzerriko enpresekaz dituan zuzeneko loturak nabarmentzen ditue adituek.\nEstitxu Ibarrak irabazi dau 2020ko Maitasun Mezuen Lehiaketea\nGutun Zuria datorren urtean argitaratuko dan saiakera kolektibo bihurtuko da\nPraktika Artistiko eta Jantza Garaikideko egonaldietarako epea zabaldu dabe Bilbon\nBizkaiko museoen foru-sarea zabalik sare sozialetan\nLeioako Umore Azokeak aurtengo 43 konpainiak aukeratu ditu\nBerreginen Museoa modu birtualean dabil\nKoronabirusaren aurrean normaltasunerako deia egin dabe\nBilboko Azkuna Zentroaren kultureagaz olgetako proposamena: #Azetxean\nBasque Teamek umeentzako marrazketa txapelketa bat jarri dau martxan


Inauteria bizitzeko modu berezi bati, omenaldia - Tolosa - Tolosaldeko ataria\nJosu Artutxa Dorronsoro 2019-02-22 11:59\nAtzo arratsaldean, Tolosako Kabi Alai elkartean, 2019ko Kabi Alai Kuttunaren aurkezpena egin zen. Bertan, Zaldunita taldea izendatu zutela iragarri, eta aurtengo inauterietako txupinazoa jaurtitzea eurei egokitzen zaiela adierazi zuten. “Gogotsu eta osasunez ondo iristeko esperantzarekin” daude.\n“Inauteria, behar-beharrezko gauza da. Inauteririk gabeko bizia, bizi tristea da”, adierazi zuen Xabier Garikanok, atzo arratsaldean, Kabi Alai elkartean egindako prentsaurrekoan. “Ahaztu urte guztiko kezka, lan eta nekeak, eta gozatu!”. Horiek izan ziren bere hitzak, sei eguneko festen atarian.\nNuria Carbonell zinegotzia ere izan zen, Kabi Alai elkarteko kideekin batera Zaldunita Taldea 2019ko Kabi Alai Kuttuna izendatzeko aurkezpen ekitaldian. Plaza Berrian kokatuta dagoen elkartean izan zen, eta bertan, izendapenaren nondik norakoak ezagutzeaz gain, taldeak inauteri askotan bizi izandako anekdotak ezagutzeko aukera ere izan zen, kideen ahotik.\nKutsatuz joan den zaletasuna\nKabi Alai elkarteko kideek hasi zuten aurkezpena, taldearen sorrerari buruz hitz egiten. “Letxuga kaleko Txaparro sagardotegi zaharrean du sorrera. Antonio Garikanok gaztetatik bizi izan zituen inauteriak, eta bere emazte Mariak, sei seme-alaben ama eta jostuna zenak, Xabierri txantxoak egiten zizkion inauteriak heldu aurretik”. Ondoren, seme-alaba guztiei zaletasun hori kutsatu zietela, eta pixkanaka Garikano familia ere zaletzen hasi zela adierazi zuten.\nTalde bezala egin zuten lehen antzezlana 1979an Jose Karrerarekin egindako armiarma sare erraldoi bat izan zela adierazi zuten kideek, garai hartan trafikoa haren azpitik igarotzen zela aprobetxatu zutelarik. “Ondoren, beste hainbat mozorro kaleratu zituzten, eta tartean, 1990ean, Iparragirre zinema aretoko jabeak, mozorro eta trasteak gordetzeko lekua eskaini zien, eta aurrerantzean, bertan izan ditugu”.\n82 urtetan, 81 inauteri\nUrte luzez balkoitan jarrita ikusi ditugun sobrekama eta tela koloretsuak jartzearena, zati handi batean, eurei esker jasotako ohitura dela diote, inauteriak iragartzeko egiten dena. Taldea kopuruz txikitzen joan dela ere aipatu zuten, nahiz eta mozorrotzen jarraitzeko grinak bere horretan iraun. “Esaterako, 2012an, gondola batean ikusi genituen Oria ibaian, eta azkenekoz, 2018an, San Frantzisko pasealeku inguruan, Kaxianoren kantuak abesten”.\n“Xabierrek ez du inauteririk galdu 1937tik hona, soldaduskara joandako urtean bakarrik, eta Zaldunitako kideek taldearen arima eta bihotza dela aitortzen dute. Gure aldetik, inauteriei emandako guztia eskertu nahi diegu omenaldi honekin, euren abesti, imaginazio eta umore ona, inauteriei egindako ekarpenerako garrantzitsuak izan baitira”. Ondoren, euren inauterietako ibilbidea deskribatzen zuen bideo bat ikusi ahal izan zuten elkartean bertan.\nNuria Carbonell Kultura eta Jai zinegotziak, eskerrak eman nahi izan zizkien Kabi Alai elkarteko kideei, eta bestetik, Zaldunita Taldea zoriondu nahi izan zuen. “Gozatu Ostegun Gizenaz, eta batez ere, txupinazoko uneaz; eta nola ez, baita inauteriez ere!”.\nXabier Garikanok argi esan zuen, ondo pasatzeko, osasuna ezinbesteko giltza dela. Juan Luis ilobak mezu bat bota nahi izan zuen: “Ostegun Gizenean, denok alai eta osasuntsu egon gaitezela”. Txupinazoaren unerako zerbait prestatu duten edo ez galdetuz, sorpresa erraldoi bat izango dela aurreratu zuten bai Zaldunita taldekoek, baita Kabi Alai elkartekoek ere.\nMusikarik gabe, ezinezkoa\nTxepe Agirrezabalak mezu bat zabaldu nahi izan zuen: “Inauteriak zaindu egin behar dira”. Eta Juan Luisek gehitu zion: “Dezibelio gutxiago, eta tipokeria gehiago”. Taldeko kideek “inauteria herriko txoko guztietara zabaldu beharra dagoela” nabarmendu nahi izan zuten, “eta txarangarekin jauzi egin”.\nTxepek argi du, “txantxorik gabeko inauteria posible dela, baina txarangarik gabekoa, ez”. Xabierrek, berriz, inauteria zeharo aldatu dela aitortu zuen. “Pentsa, gerra garaikoa ere ezagutu nuen, baina orain, inauterietako gauza kaskarrena, zarata da”. Kabi Alai elkarteko kideek, “zuen garaitik ikasteko asko dagoela” adierazi nahi izan zieten.\nZaldunita taldea izendatu dute 2019ko Kabi Alai Kuttuna. Sorpresaz harrapatu zien izendapenak, baina prest daude datorren ostegunean suziria piztu ...


Frantziar auzitegi batek bi hilabeteko kartzela-zigorra jarri dio internauta bati, eta isuna filmak deskargatzeagatik. | Consumer\nFrantziar auzitegi batek bi hilabeteko kartzela-zigorra jarri dio internauta bati, eta isuna filmak deskargatzeagatik.\nKondenatuak 400 lan inguru pilatu zituen eta 10 euro ordaindu beharko ditu lan bakoitzeko.\nFilmak zuzenean fitxategiak trukatzeko sistemaren bidez (peer-to-peer) deskargatzen zituen internauta frantses bati bi hilabeteko kartzela-zigorra eta isuna ezarri zaizkio, Nantesko auzitegi batek emandako epaiaren arabera. Hala ere, pertsona hori ez da espetxean sartu beharko.\nErabiltzaile horren ordenagailua 400 film inguru metatzera iritsi zen, eta, horregatik, 10 euro ordaindu beharko dizkie prozesu horretan alderdi zibil gisa agertu ziren zinema-lanen argitalpen-elkarteei. Epaiak kontuan hartzen du internautak filmak deskargatzen zituela bere gozamenerako, irabazi asmorik gabe. Horregatik, zehapen txikiak aplikatu zaizkio.\nFrantziako Parlamentuak lege bat onartu zuen behin betikoz 2006ko ekainean, Internet bidezko obren deskargak arautzen dituena, eta, kasu batzuetan, kartzela-zigorrak eta isunak jasotzen ditu. Gainera, lege frantsesak mailaz mailako zehapenak ezartzen ditu, hiru urteko kartzela-aldia eta isun handiak izan ditzaketenak pirateria sustatzeko programak merkaturatzeko.\ndeskarga Francia-eu películas-eu


Aratusteetako programazioan haurrentzako atal handia hartuko du Bilbok - Deia\nHaurrentzako eta familientzako ekitaldiak Jai Batzorde Mistoak otsailaren 21etik 25era antolatu dituen berrogeita hamar proposamenen barruan kokatzen dira\nEkitaldi bat programazioaren barruan. B.U.\nEkitaldi bat programazioaren barruan.\nBilbok etxeko txikienentzat eta haien familientzat prestatu du jarduera-atal handi bat Aratusteetarako; izan ere, Jai Batzorde Mistoak, otsailaren 21etik 25era bitarterako, berrogeita hamar ekitaldi antolatu ditu.\nUmeak, hala, festako protagonista ezin ukatuzko bihurtuko dira egun horietan, hiriburuko kaleak kolorez eta umore onez beteko dituzten mozorroz jantzirik. Atzo otsailaren 21eko goizean hasi eta bihar otsailaren 25eko arratsaldera arte, ezin konta ahal proposamen izango dira, aspertzeko lekurik ere utziko ez dutenak: tailerrak, makillajea, zurezko jokoak, "Itsasoan/En la mar" izeneko familia-berbena baten erabateko estreinaldia, kontzertuak eta Gargantua ospetsua.\nAtzoko eguna, otsailak 21, barikua, 10:30ean hasi zen, umeek gehien espero zuten ikuskizun nagusiarekin: Ikastetxeen Desfilea. Txikienak, beren mozorrorik onenak jantzita, Albia lorategietan zehar joan ziren desfilean, Kale Nagusitik Plaza Barriraino. Desfilea amaitzean, ikastetxeetako ikasleak indarberritu egin ziren, txokolate ondo merezia janez musikaren soinua eta olgeta lagun.\nGaur, otsailak 22, zapatua, eguna 12:00etan hasi da Aratusteetako Barrutia irekita: han izan dira fanfarre ospetsuak, erraldoien lasterketak eta publiko guztien gozagarri izan diren gainerako jarduerak.\nZabalguneko plaza ezin utzizko lekua izango da, zeren eta, "Astronautak" obra ibiltariaz gain, zeina Goloka konpainiak emango baitu 12:30ean, PANPOTX Kultur Elkarteak "Itxasoan/En la mar" berbena estreinatuko du Zabalgune eraikinean. Antzezlan olgetarako hezigarri baten proiektua da, familiarentzat, eta itsasoen eta ozeanoen kutsaduraren gaia landuko du, eta publikoa arazo horretaz ohartarazten saiatuko da. Emanaldiak 13:00etan eta 18.30ean izango dira, euskaraz, eta 16:30ean, gaztelaniaz. 13:00etako saioan, gainera, zeinu hizkuntzako interprete bat egongo da.\nDOMEKAN, otsailaren 23an, umeentzako jarduerak Areatzan eta Arriaga Plazan izango dira. Erraldoiak eta buruhandiak ibilaldian abiatuko dira 12:00etatik 14:00etara, uriko bi punturen artean, eta Arriaga plazan, ostera, Gargantua egongo da, ordutegi berean. Era berean, arratsaldean, 18:30etik aurrera, dantzaren txanda izango da Plaza Barrian, Beti Jai Alairen eskutik, haien "Bilbo dantzaz mozorrotzen" ikuskizunarekin.\nASTELEHENEAN, otsailaren 24an, aratusteetan ezinbestekoa izango de ekitaldietako beste bat izango da. 12.30ean, Plaza Barrian, Bilboko Udal Bandak joko du, DJ Xaibor-ekin batera, familientzako kontzertu bat eskainiz, parte hartze bidezkoa, non gazte eta edadetuak kantuan eta dantzan jardun ahal izango diren musikak lagunduta.\nArratsaldean, 17:00etatik 20:00etara, Plaza Barriko karparen pean, puzgarriak izango dira, lankidetzazko olgetak, umeentzako lantegiak, eta haietaz gozatzeko aukera izango da otsailaren 25ean ere, martitzenean, 11:30etik 14:30era, eta 16:30etik 18:30era.


Markel Olano: “Aldundiak zenbait ekimen abiatu ditu, enpresa txikietan lekukoa belaunaldi berrietara pasatzeko” - Artikulua - ORAIN Gipuzkoa\nMarkel Olano: “Aldundiak zenbait ekimen abiatu ditu, enpresa txikietan lekukoa belaunaldi berrietara pasatzeko”\nAdierazi du Kataluniako auziaren giltza “gizartean bertan” dagoela, eta orain arte Mendebaldeko estatuek “izaera demokratikoa” erakutsi dutela\nMarkel Olano diputatu nagusiak ETB1eko “Egun on Euskadi” saioan egindako elkarrizketan adierazi du “krisialdi aurreko garaietara itzuli garela, eta Gipuzkoak “bokazio industriala” duela, enpresa handi eta txikiek ekosistema bat osatua. Hala ere, oroitarazi du Gipuzkoan enpresen %70 txikiak direla, eta horietako asko familia enpresak. “Gai garrantzitsu bat da belaunaldi berrietara lekukoa ondo pasatzea. Helburu horrekin, Aldundian zenbait ekimen jarri ditugu martxan, fiskalizazio arloan, enpresa txiki horiek bizirik iraun dezaten, eta langileek kudeaketan, irabazietan eta kapitalean parte hartzeko”.\nEra berean, Trumpen gobernu berria eta Brexita direla eta, diputatu nagusiak esan du indar erlazioak “aldatu egingo direla”, eta Trumpen aurrean Europak “politika bateratuago” bat egin beharko duela. Nabarmendu duenez, Gipuzkoak “lotura handia” du Europarekin, “gure bezero inportanteenak europarrak direlako”. Indar erlazio berri horien ondorioz, esan du enpresa gipuzkoarrak egokitu egin beharko direla, baina ziur agertu da “aukera berriak” sortuko direla.\nKataluniako egoeraren inguruan, esan du prozesua “gertutik” bizi duela, eta gainera “bertatik bertara” ezagutzeko aukera izango duela laster, “hango erakundeekin biltzen naizenean”. Gogorarazi du Juan Jose Ibarretxek bere plana aurkeztu zuenean, “modan jarri zela” erabakitzeko eskubidea bai Euskal Herrian bai Kataluniak. “Orain denok gaude Kataluniari begira, gizarte katalanak eta Estatuak nola erreakzionatuko. Dena den, normalean Mendebaldean erreakzio normalak izan dituzte estatuek. Adibidez, Britainia Handian eta Quebecen erabakitzeko eskubidea martxan jarri izan direnean, Estatu horiek beraien izaera demokratikoa erakutsi dute”. Olanoren ustez, giltza “gizartean bertan” dago, eta ikuskizun dago Estatuak “nola aurre egingo dion auziari”.\nErraustegiari dagokionez, diputatu nagusia pozik agertu da EAEko Auzitegi Nagusiak emandako epaiarekin erraustegiaren lanak berehala hasi daitezen, Gurasos-en helegitea ezetsita. Gaineratu du epai honek “dotrina bat ezarri duela” etorkizunari begira, bi argudio sendo erabilita. Batetik, “legitimotasun demokratikoa” dela, Gipuzkoako ordezkari legitimoek onartutako arauak babestu, “errespetatu eta bete” egin behar baitira. Eta bestetik, “interes orokorra gailendu” dela. Esan du legealdi honetan abian jarriko dutela eraikuntza, eta probak egiten jardungo dutela. Halaber, ukatu egin du Gipuzkoako Ingurumen Zentroaren atzean negozio bat dagoela. “Negozioaren argudioa hitzetik hortzera erabiltzen da, desakreditazioa lortzeko, baina ez du oinarririk”. Era berean, diputatuak adierazi du orain esleitu duten azpiegiturak “berme guztiak” dituela, “Europako hiriburuetan dauden askok dutena hartuta eta hobetuta, zergatik? Gurea modernoagoa izango delako”. Ukatu du, baita ere, erraustegiek gaixotasunak sortzen dituztela. “Argudio horrek ez du funtsik, eta manipulazio eta hipokresia dago atzean, jakinda gure lurraldean baditugula beste isurketak, kutsagarriak direnak, baina inork ez ditu aipatzen”.\nBestalde, diputatuak esan duenez, Gipuzkoa da indarkeria “gehien sufritu” duen lurraldea, izan ere, “700 hildako horien artetik, ia 400 gure lurraldean gertatu ziren”. Horren harira, nabarmendu du bakea ez dela “dekretuz egiten”, eta “herriz herri eta kalez kale” lan egin beharra dagoela gure herri honetan sortu diren hainbat liskar eta gorroto gainditzeko, “bizi izan duguna berriz gerta ez dadin”. Azpimarratu du helburu horrekin jarri zela Bizikidetza Lantzen proiektua, eta Maribel Vaquero Bizikidetza eta Giza Eskubideen zuzendari nagusia Gipuzkoako 89 udalerrietara joan dela, plan bat egitera herri bakoitzean, bakegintza hori indartzeko. “Herriak gehitzen ari dira, eta dagoeneko herritarren bi herenek bat egin dute plan horrekin”.\nEAEn bidesari partekatu bat ezartzeko aukerari buruz, esan du Bizkaia eta Arabako Aldundiekin lankidetzan ari direla, kalkuluak egiten, baina alderdi tekniko eta juridiko guztiak argitu arte zuhurtziaz jokatu behar dela.\nAzkenik, Hondarribiko aireportuaz mintzo, esan du ziur dagoela “etorkizuna izango duela”, nahiz eta Europako agindua bete behar pista mozteko. “Baditugu alternatibak, eta horietako bat da pistaren beraren zoruak zertifikazio lortzea, hegazkinek pista hori erabili ahal izan dezaten. Horrek erraztu egingo luke gaur egungo erabilerari eustea”.\nBizkaia eta Arabako Aldundiekin lankidetzan ari gara bidesari partekatu bat ezartzeko, baina alderdi tekniko eta juridiko guztiak argitu arte zuhurtziaz jokatu behar dugu


Hibaikak antolatuta, batelak izango dira etzi | Errenteriako Hitza\nHibaikak antolatuta, batelak izango dira etzi\n2012/03/02\tEkitaldiak, Kirola, Kirola, Paperekoa\tNork Errenteriako Hitza Batelak ikusteko parada izango da etzi, Oiartzun ibaian, Hibaika arraun elkarteak estropada antolatu baitu. 11:30ean irtengo dira batelak, eta erlojuaren kontra ariko dira: Zumardiko zubitik Iztietako pasealekuaren bukaeraraino. Gipuzkoako Ligarako puntuagarria izango da estropada. Antolatzaileek jakinarazi dutenez, 80 batel inguru bilduko dira etzi.\nEtiketak: batelak, Gipuzkoa, Hibaika, liga Logging In...\tProfile cancel\nBerriketan.info Viewing item 1 to 5 (of 5 items) berria wrote a new post, CSNk bihar erabakiko du Garoña ixteari eutsi ala luzapena emango dion, on the site Berria albisteak 40 minutes ago\nNuclenorrek, zentralaren jabeak, ixteko agindua bertan behera uzteko eskatu zion Espainiako Gobernuari, eta CSNri galdetu zion hark. Goizeko hamarretan batzartu dira; oraindik ere bilduta daude, eta bilera bihar berria wrote a new post, Sara Kirsch Alemaniako poeta garaikide esanguratsuenetako bat hil da, on the site Berria albisteak 57 minutes ago\nHizkuntza eta Letren Alemaniako Akademiak emandako Georg Büchner saria irabazi zuen 1996an. Gaixotasun luze baten ondoren, joan den maiatzaren 5ean zendu zela jakinarazi du, gaur, Deutsche Verlagas—Anstalt berria wrote a new post, Abel Barriola: “Ezin dut pilotari bizitza ulertu buruz burukoa jokatu gabe”, on the site Berria albisteak 1 hour, 58 minutes ago\nAmaia Ventas wrote a new post, Uda garaian herri osora zabalduko dute TAO sistema Zarautzen, on the site Urola Kostako Hitza 2 hours, 9 minutes ago\nEkainaren 15etik aurrera hainbat aldaketa egingo dute TAO sisteman. Besteak beste, udan herri osora zabalduko dute. Gainontzeko urte garaietan aparkatzea libre izango da herri guztian, baita 1. gunean ere Kattalin Miner wrote a new post, Añarbeko basoa babesteko kanpaina bat abiatu dute, on the site Irutxuloko Hitza 2 hours, 22 minutes ago


Itsusi irizten nien gurasoek erregalatutako panpina guztiei, eta apurtu egiten nituen opari jaso ahala. Hamaika panpina erabili nituen esku artean, eta guztiak trenkatu nituen gurasoen eskuetatik hartu eta laburrenera. Bat izan ezik: futbolari herrena. Hanka bat eskas zuen futbolari herrenak, eta ez nion inoiz ezer egin. Oso aurpegi tristea zuen, begi arrosak eta guzti. Armairu baten hondoan ostendu nuen gizagaixoa, eta maite maite egiteko kutxatik oso noizbehinka baino ateratzen ez nuenez, beste jostailu batzuk torturatzen ematen nuen denbora. Asmo handiak nituen bion etorkizunerako. Batek jakin, elkarrekin ezkontzea ere ez zegoen baztertuta. Egun batean, nire adineko auzokide bati hanka bat moztu behar izan zioten, gangrena lehorrak usteldua. Luis zuen izena, eta ospitalera ikustera joan nintzaionetik gustatuta gelditu nintzen harekin. Harrezkeroztik, zenbait urtez laga nuen futbolari herrena kutxan gordeta, berriz ere ikusteko beldurrez. Azkenean Luisekin ezkondu nintzen plaza ondoko elizan. Iaz bertan behera bota zuten eliza, supermerkatu bat egiteko. Urtea joan, urtea etorri, ahaleginak egin ditugu aurrera egiteko aitaren harategiari esker. Ez da erraza, bizi ditugun garai hauetan. Orain Luisek esan dit beste emakume bat maite duela. Gaur goizean panpina atera dut armairutik, eta hankak lehenik, besoak gero, txiki-txiki egin dut ohe gainean aiztotzarraz.\nOso maite genuen Sandra auzoko neska-mutilok. Kamaina ziztrin batean mugitu ezinik zegoen gaixoa, begirada galdua zuela. Hamabi urtean ez zen handik mugitu. Egunero hurbiltzen gintzaizkion katilukada bat txokolate ematera, edota erregaliza eta azukrezko opilak eramatera. Oso maite genuen Sandra auzoko neska-mutilok.\nLangabezian egonda, Sandraren aita-amek eskertu egiten zituzten halako opariak. Ahaleginak egiten zituzten txikiaren gutiziatxoak betetzearren, apurtxo batez sikiera irribarrez ikustearren. Alabatxoa oso gaixorik zeukaten, eta medikuek hilabete gutxi batzuetarako eman zioten bizitza. Sandrak bere adineko adiskide bakarra zeukan, Luis gure anaia. Etxe berean bizi ginen, gu goiko etxebizitzan eta haiek behealdean. Luis ni baino hiru urtez gazteagoa zen, eta handien taldetik baztertuta zebilen. Hori zela eta, Sandra eta Luis elkarrekin jolasten ziren Monopoly eta beste joko batzuetan. Gehienetan, Sandrak irabazten zuen, gure anaia biziki erresuminduz. Azkenean, airera botatzen zituen jokoaren taula eta papertxo guztiak, Gran Víako banketxeko milioidunek diruarekin egiten zuten moduan. Aldi baten ondoren, bertan behera utzi zituzten Monopoly-aren jolasak. Sandra oso ahul zegoen eta ttu berdea botatzen zuen eztul egitean. Orduan, Luis ohe ondora hurbildu, eta kontakizunen bat irakurtzen zion historia liburutik. Anibalek Alpeak zeharkatu zituenekoa, Erromara bidean. Edota Bazko irlan eraiki zituzten gizairudi misteriotsuen kontua. Halaber, Sandrak liburu urdin bat zeukan gau-mahaitxoan Bibliako istorioez beteta, eta Luisek egunero irakurtzen zion pasarteren bat. Jerikoko tronpeten irakurraldia zuten gogokoena biek.\nEgun batean, bat-batean Sandra zuri-zuri gelditu zen, Luis ondoan zuela. Gure anaia korrika joan zen Sandraren aita-amak abisatzera. Izu-larrian sartu ziren gelara. Haien atzetik, gure gurasoak. Tenperatura hartu , sukarrik ez zuela egiaztatu, eta kamamila bat prestatu zioten.\nSandrak apenas zeukan kolorerik masailetan, baina guztiz piztuta zeuzkan begiak. Honela, lasai mintzatu zitzaien gelan bildutakoei:\n—Andre bat agertu zait, zuriz jantzia. Esan dit laster etorriko dela nire bila. Elkarrekin joango gara ekilorez betetako zelai batean barrena, zeruraino.\nGizonezkoak zur eta lur geratu ziren. Andreak negarrez hasi ziren. Denak etorri zitzaizkion ondora Sandrari, eta musuz jan zuten. Kamamila apur bat edan ondoren, Sandrak hauxe erantsi zuen:\n—Andreak esan dit Luisek emango didala ongietorria zeruan, nire zain egongo dela.\nGure gurasoak seko gelditu ziren, aitarena eginez. Sandraren aita-amak barkamen eske hasi zitzaizkien. —Umeak liburu gehiegi irakurri ditu. Umeen kontuak!\nGure gurasoek eskutik eraman zuten Luis gelatik kanpora, txintik atera gabe. Handik hara, ez ginen itzuli Sandraren etxera. Gurasoek aginduta, ezikusia egiten genien Sandraren aita-amei, etxeko eskaileran elkartuz gero. Laster bala-bala zabaldu zen zurrumurrua beste auzokoen artean, eta kezkati begiratzen ziguten. Kontuak kontu, Sandrak hobera egin zuen Ama Birjina agertu zitzaionetik. Ohean zegoen beti ere, baina ez zuten ospitalera eraman, eta medikuari aurpegia alaitzen zitzaion ikustaldia egiten zionean.\nNoizbait, Sandraren aitak enplegu bat lortu zuen Santurtzi aldean. Honela, goiz batean etxetik eraman zuten Sandra kamioi batean, etxeko altzari guztiekin batera. Auzoko pilo bat bilduta zegoen gure plazan «mirariaren neskatoa» ikustearren. Denek aitortu zutenez, itxura ona zeukan gure auzotik irten zenean. Guk leihotik begiratu genuen eszena, kalera irtetea debekatuta genuelako.\nGurasoak-eta lasai geratu ginen. Edo ez hain lasai. Handik gutxira, Santurtziko lagun batek esan zien gurasoei Sandra berriz ondoezik zegoela. Horrek profeziaren ur nahasiak eragin zituen berriro. Alde batetik, inoiz baino arreta handiagoa ematen genion Luisi. Egunero errezatzen genuen arrosarioa, zer gerta ere. Nik Monopoly-n irabazten uzten nion, eta futbolarien kromoak erregalatu nizkion. Gurasoek futbol baloi bat erosi zioten, larruzkoa. Alabaina, laster amaitu ziren Sandraren berriak. Santurtziko lagunak esan zigunez, Sandraren gurasoek Lourdesera eraman zuten neska, mirari bila edo. Beste auzoko batzuek esan zutenez, Alemaniara joan zen familia osoa, aitak lan bat hartu zuelako herri hartan. Zirenak zirela, ez ziren inoiz itzuli. Eta barru-barruan kilika egiten zigun harrak. Inoiz ez genuen jakingo Sandraren profezia benetakoa zen, baldin eta ez bazitzaion ezer gertatzen Luisi.\nEgia esan, ez dugu oso bizitza gorabeheratsua izan harrezkeroztik. Bai, bada, Luisek istripu bat izan zuen, auzoko futbol taldean ari zela gaztetan. Tako bat sartu zioten belaun barruraino, eta zauria pozoitu egin zitzaion: hanka moztu zioten. Dena den, ez zitzaion gaizki joan auzoko nesken artean, harakinaren alabarekin ezkondu baitzen. Gure gurasoek laster hartu zuten erretiroa, lantegitik agortuta. Campo Bolantinen egurasten ematen dute denbora osoa. Ni aspertuta nago banketxeko maileguak eta txostenak aztertzen bulegoan. Aurten, bidaia bat egingo dut Karibera.\nBadira hainbat urte erdi ahaztua dugula Sandraren profezia.. Alabaina, ez dugu gainetik kendu Luis egunetik egunera heriotzara bidean doala gogorarazten digun sentimendu ezeroso hura. Orain anaia harategiaz arduratzen dabil, eta dibortzioaren paperak konpontzen ari da. Dei egin behar diot egunen batean, elkarrekin garagardo pare bana hartzera joateko. Beharbada, oraingoan azalduko dit zergatik ez duen seme-alabarik eduki nahi izan.\nBeharbada, baina ez nago ziur.\nIlustrazioa: I. Martiarena Mattin


LIDER / CALENER\nGaur egun errekonozitutako programa desberdinak ezagutzen. Horien artean aurkitzen dira ondokoak:\nLIDER programa Eraikuntzaren Kode Teknikoaren betetzea egiaztatzeko kalkulu metodoa erabiltzen duen programa bakarra da. LIDER-a simulazio dinamikoko erreminta bat da eta eraikin objektuaren eta erreferentzia eraikinaren arteko eskari energetikoen arteko konparaketa egiten du.\nCALENER-a: CALENER VYP-a etxebizitzetako eta eraikin txiki eta ertain tertziarioren kalifikazio energetikoa egiteko software da. CALENER GT-a eraikin tertziario handientzako software da. Eraikin bateko eraginkortasun maila zehazten dute.\nBehin bezeroaren eraikinaren kalifikazioa eginda, aurrezki energetikoko neurrien inplementazioan aholka dezakegu, lortutako azkeneko letran hobekuntza ekar dezakeelarik.


Donostia Zinemaldia :: VIGGO MORTENSEN\nHemen zaude: Lehen orrialdea > 68. Edizioa 2020 > Donostia Sariak\t> VIGGO MORTENSEN\nViggo Mortensen aktore eta zinemagileak Donostia saria jasoko du Donostia Zinemaldiaren 68. edizioan, bere ibilbidearen aitorpen gisa. Izar estatubatuarrak Falling filma aurkeztuko du, zuzendari gisa duen lehen lana.\n1990eko hamarkadan, zinemagile hauentzat lan egin zuen, besteak beste: Brian de Palma (Carlito's Way, 1993), Tony Scott (Crimson Tide, 1995), Jane Campion (The Portrait of a Lady, 1996) eta Ridley Scott (G.I. Jane, 1997). Espainiako produkzioetan lehen agerraldiak izan eta gutxira –hala nola Gimlet (José Luis Acosta, Zabaltegi-Zuzendari Berriak, 1995) eta La pistola de mi hermano (Ray Loriga, 1996) filmetan–, Alfred Hitchcock handiaren bi remake-tan parte hartu zuen, Andrew Davis (A Perfect Murder, 1998) eta Gus Van Sant (Psycho, 1998) zuzendarien aginduetara.\nFilmen interpretazioa, idazketa, ekoizpena eta zuzendaritza ez ezik, Mortensenek bestelako arteak ere jorratzen ditu, hala nola pintura, musika, argazkigintza eta literatura. Perceval Press argitaletxe independentearen sortzailea ere bada, zeina artean, idazkera kritikoan eta poesian espezializatuta dagoen.


urria, 2015 | Xalbador Kolegioa\nHemen zaude : Xalbador Kolegioa » 2015 » Archives pour urria 2015\nArberoako ateraldi geologikoa\n2015-10-13 Zer berri ?mikel\nIrailaren 24 eta 25ean, taldeen arabera, Xalbadorreko 5.ak Arberoa eskualdean ibili dira, geologiako programari lotutako ateraldikari. Alde batetik Donamartiriko eskualdetik, Eltzarruzepeko ibilaldiari esker, kare harriari buruzko informazioak bildu dituzte, obserbaketek eta manipulazioek lagundurik. Bestalde, Izturitze eta Otxozelaiko harpeen bisita geologikoari esker, fosilak hurbiletik ikusi ahal izan dituzte eta ulertu hauen interesa lehengo paisaien berreraikuntzan.\nEguraldia aldekoa izan dugu eta ikasleek baikorki parte hartu dute. Ikasi dutena afitxa moduan aurkeztu dute, hemen dituzue adibide batzuk :\n6.ekoen ateraldia Sastarrainera\n2015-10-12 Zer berri ?xalbador\nIrailaren 21etik 25era Xalbadorreko 6.ak Zestoako (Gizpuzkoa) Sastarrain baserri eskolara joan dira. Helburu nagusia zen ikasleen arteko harremanak sortzea eta azkartzea euskaraz. Piragua, paddle eta Ekain berri ekintzetaz gain, biologiako programan sartzen diren ogia eta ibilaldi ekologikoa egin dituzte.\nMomentu goxo hauen irudiak…\nBi hitzordu garrantzitsu urriaren 24 eta 25ean\n2015-10-12 Sailkatu gabea, Zer berri ?xalbador\nBi hitzordu garrantzitsu ditugu urriaren 24 eta 25ean :\nXalbador kolegioan, urriaren 24tik 25era, Integrazio Batzordearen Brik a Brak-a.\nJaz lehen aldikotz antolatu zen, arrakasta handiz. Bi egunez, altzari, liburu, tresna, joko, jauntzi, basera eta zernahi erosten ahalko duzue, prezio onean.\nEtekinak Integrazio Batordearentza izanen dira, elkarte horrek segi dezan ahalmen urritasuna duten ikasleei laguntza eslaitzen Seaskaren baitan.\nXalbadorreko burasoak deituak dira lan txanda baten hartzera, eta itzuli baten egitera ere aste buru horretan.\nBaionan, urriaren 24ean, 17etan, DEIADAR manifestaldia\nHitzordu garrantzitsua, Euskara hizkuntza ofiziala izan dadin aldarrikatzeko, bai eta ere Euskal Herri Elkargoaren sortzea eskatzeko.\nXalbadorreko burasoak manifaren ondoko pestan talo erretzen ariko dira.\n2015-10-11 IALA - Zaharragoakxalbador h\nPariseko autokudeatutako lizeoa\n2015-10-11 IALA - Eskolakxalbador h\nBOSTGARRENEKIN UKANDAKO ELKARRIZKETA (LUCRÉCE) :\nLucrèce-i egindako galderak eta haren erantzunak :\n1/ Ikasleak betebeharrak ez baditu betetzen, zer dira ondorioak ?\n« Guttitan gertatzen da, beraien artean konpontzen dute, hutsa egin duenari oharrak eginez. »\n2/ Baxoa lortu ote zenuen ?\n« Bai, literatura saileko baxoa lortu nuen. »\n3/ Lizeo horretan ikasketak burutzea hautu bat izan ote da ?\n« Bai, Parisen bizi nintzen, lizeo horren proiektua ezagutzen nuen, hautu bat izan da. »\n4/ Gaur egun zer diozu lizeo horretan ikasketak burutzearen hautuari buruz ?\n« Esperientzia bikaina izan da, aberasgarria, norberaren hazkuntza eta garapenaren ongarri. »\n5/ Kurtsoetara joaten ez diren ikasleek ba ote dute eraginik besteengan ?\n« Kurtsoak ez dira ikasle kopuruaren arabera jorratzen. Lizeo honetako ikaslego gehiengoa lizeo arruntetan baino adin nagusiagokoa da. Lizeo honen hautua oso ausnartua da. 15/18 urte arteko talde fenomenorik ez da, beraz, ez da eraginik.»


Pozoblancoko kasuagatik 'La Manadako' lau kideri irekitako ikerketa luzatu dute\nAzken eguneratzea: 2018/06/22 12:38 (UTC+2)\nProzedura 'konplexua' dela argudiatu du instrukzioa daraman epaileak. Pozoblancoko epaileak ia bi urte daramatza 21 urteko emakume bati egindako sexu-erasoa ikertzen.\nPozoblancoko instrukzio epaileak luzatu egin du 'La Manada'ko kideen aurkako ikerketa.\nSanferminetako bortxakegatik auzipetutakoen lagunek deklaratu dute Kordoban\nKordobako Pozoblanco udalerriko 1. Instrukzio Epaitegiak luzatu egin du 21 urteko emakume bati egindako sexu-eraso batengatik 'La Manada'ko bost kideetako lauren kontra abiatutako ikerketa, "konplexua" dela argudiatuta. Ia bi urteko ikerketaren ondoren, oraindik ez dago epaiketarako datarik.\n'La Manada'ren defentsako iturriek EFE albiste agentziari azaldu diotenez, ez dago ikerketa luzatzeko arrazoirik. Are gehiago, ez diote konplexutasunik ikusten kasuari. Horien esanetan, ikerketak amaituta behar luke.\nDefentsak ziurtatu duenez, aurretiko eginbideen fasean ez akusazio partikularrak, ez Fiskaltzak eta ezta defentsek ere ez dute froga gehigarririk eskatu. Hori dela eta, defentsak ez du ulertzen zergatik ez duen epaileak auzipetze-autoa oraindik jakinarazi. Ondorioz, "unea iritsitakoan" defentsak ez du baztertzen luzamendu horregatik epaitegietan kexa aurkeztea.\nHogei hilabeteotan ikerketa bere gain daraman epaileak hiru alditan hartu die deklarazioa biktimari, preso dauden 'La Manada'ko lau kideei (bideokonferentzia bidez) eta hainbat lekukori.\nTratu txarrak umeak\nTratu txarrak jasan dituzten emakumeentzako telefonoa\n‘La Manada’ auzia gaur


Donostia Zinemaldia :: Ukigumo\nZuzendari lanetan 1930ean hasi zen, eta laurogeita hamar pelikula filmatu zituen 37 urteetan. Shochiku konpainiak kontratatua, laster sinatu zuen Toho ospetsuarekin, non komedia arinak eta melodrama nabarmenak burutuko zituen. Haren zinemaren kalitateak bere gustuko gaiak egiteko aukera eman zion: familiako bizitza, gizon-emakumeen arteko harremanak, bidaia estimu berrien bilaketa gisa eta gaixotasuna. Zine introspektiboaren maisua izan zen, ikuspuntu ezkor eta tragikoak adierazi gabe. Anbiguotasunik gabe azaldu zuen bizitzari buruz zeukan ikuspegi malenkoniatsuegia.


Maria Abigail RomeraNaroa GonzalezMaider Berriozabalgoitia\n1927an soinudun lehenengo filma estreinatu zen,”Jazz abeslaria”,soinudunbanda aparteko disko batean grabatu zen.1928an “New York-eko argiak” filmean,soinua filmean bertan grabatzen hasiziren.MUSIKAREN EGINKIZUNAK:-Giro jakina sortzea-Lekua garaia edo aldibaten oroitzapena sortzea-Eszenaren suspentsea eratzea;ikuslea gertatuko den aldaketarakoprestatzea,hori agian ez baita nabaritzen irudiekin bakarrik.-Emozio bat nabarmentzea:tristura,alaitasuna,maitasuna…-Pertsonaia bat deskribatzean,horren gogo aldartea…La Sonora Santanera - Luces de Nueva York (1993) - YouTube\n-Zineko musikaren bilakaeraHasieran zinea mutua zen,baina zine aretoetan musika eskatzen zen eta pianojole batek inprobisatu egiten zuen.“Jazz abeslaria” filmarekin hori amaitu zen eta soinudun zinea sortu zen.Musikagile batzul halako musikan espezializatu ziren adibidez;Henry Mancini…Mancinik moda bat sartu zuen motibo bat behin eta berriro errepikatzea(leitmotiva) adibidez ;pantera larrosa. Henry Mancini”Pink panther theme”: Henry Mancini, "Pink Panther Theme" - YouTube\nKonposagile ezagunak:• Howard Shore:• 1946 jaioa Toronton.Filmetarako soinu bandei esker ezagutzen dugu. Bere osperik handiena “El Señor de los anillos” trilogiarekin lortu zuen.• Hans Zimmer:• Filmetarako soinua egiten du. Bere lan ezagunenak; “El rey leon”, “Gladiator”, “los Simpson” eta “Piratas del Caribe” dira. Howard shore Hans Zimmer\nLa pantera rosa:• 1963ren 20an estrenatu zen eta marrazkibiziduneri buruzkoa da.• Soinu banda: Henry Mancini konposatu zuen. Jazz estilokoa da.• http://www.youtube.com/watch? Musika: v=0O57fMcHzh8\nIritzia:• Gure ustez,musikak asko laguntzen du zinean,zeren eta musika gabe izango zen zerbait faltatuko balitz bezala.• Lana oso polita eta super interesgarria izan da. Musika eta zineari buruz gehiago dakigu orain…   


Gaur jarriko dute martxan koronabirusa hautemateko baheketa prebentiboa Arabako Errioxako sasoikako langileen artean.\nMahats-bilketa hastear da Arabako Errioxan, eta, kutsatzeak eta agerraldiak prebenitzeko neurri gisa, Eusko Jaurlaritzako Osasun Sailak PCR proba bat egingo die lanerako asmotan bertaratzen diren pertsona guztiei. 2.500 lagun inguru espero dituzte egunotan.\nGainera, Osakidetzak Janssenen dosi bakarreko txertoa eskainiko die oraindik txertorik jaso ez duten eta txertatu nahi dutenei.\nBaheketa- eta txertatze-gunea Guardiako frontoian egongo da, gaurtik urriaren 15era arte.\nOsakidetzak, gainera, mahats-bilketako langileen jarraipena egingo du kanpaina osoan, eta, langileren batek positibo ematen badu edo kontaktu estua delako berrogeialdia egin behar badu, isolamendu-neurri egokiak hartuko ditu.\nDuela aste batzuk ekin zitzaion kontratatzaileen eta langileen artean informazioa zabaltzeari, eskura dituzten baliabideak eta une bakoitzean bete beharreko protokoloak ezagut ditzaten.


1960ko hamarkada - Wikipedia, entziklopedia askea.\nHamarkadak: 1950koa - 1960koa - 1970koa\nUrteak: 1960 1961 1962 1963 1964 1965 1966 1967 1968 1969\n1960an FDAk aprobatu zuen lehenengo pilula antisorgailua AEBetan.\n1961eko apirilaren 12an Yuri Gagarin sobietarra bihurtu zen lehenengo pertsona kanpoko espazioan bidaiatuz, Vostok 1 misioan.\nUrte hartan bertan koleraren seigarren pandemiak Indonesian, Indian eta Errusian eragina eduki zuen, 5 urtez.\n1962an Clinica Universitaria de Navarra (CUN) inauguratu zuten Iruñean.\n1967ko abenduan Christiaan Barnardek lehen bihotz-transplantea egin zuen Groote Schuur ospitalean, Lurmutur Hirian (Hegoafrika).\n1968an "Hong Kongeko Gripea" H3N2 birusak eragin zuen, eta Asiatik AEB-etara zabaldu zen berriz ere, 34.000 hildako utziz Amerikan.\n1969ko uztailaren 16an Neil Armstrong estatubatuarra bilakatu zen lehendabiziko pertsona Ilargian ibiltzen, Apollo 11 misioaren barruan.\nUrte berean, Elisabeth Kübler-Rossek haren libururik garrantzitsuena idatzi zuen: "On Death and Dying" ("Heriotzaz eta hiltzeaz").\n1960ko urtarrilaren 1ean Kamerun independizatu egin zen, eta atzetik urte hartatik 1968 arte 32 herrialdek guztira osatu zuten Afrikako deskolonizazioaren zatirik handiena.\n1961eko urtarrilaren 17an Patrice Lumumba erail zuten, Congo-Leopoldvilleren Lehen Ministroa izandakoa.\nApirilaren 17tik 19ra Cochinos badiako inbasioa porrot egindako ekintza militarra egin zuten disidente kubatarrek Fidel Castroren gobernuaren aurka, AEBen laguntzarekin.\nUrte hartan ekin zioten Berlingo Harresia eraikitzeari erregimen komunistaren eskutik.\n1962ko urriaren 11tik Vatikanoko II. kontzilioa abiatu zuen Joan XXIII.a Aita Santuak, Paulo VI.ak 3 urte geroago amaitu zuena.\n1963ko abuztuaren 28an Martin Luther Kingek gidatu zuen Washington DCn protesta ibilaldi erraldoia, "I Have a Dream" izenburuarekin ezagututako hitzaldia eman zuelarik.\nAzaroaren 22an John F. Kennedy presidente estatubatuarra erail zuten Dallasen.\n1964ko urrian Nikita Khrustxev presidente sobietarra kargutik kendu zuten.\n1965eko otsailaren 21ean Malcolm X ekintzaile afroamerikarra erail zuten New York Hirian.\n1967ko ekainaren 5etik 10era Sei Eguneko Gerra gertatu zen Israel, Egipto, Siria, Jordania eta Irak artean.\n1968ko urtarriletik abuztura Pragako Udaberria izeneko mugimenduan saiatu ziren Txekoslovakian erreformak eta askatasuna ekartzen herrialdera, Armada Gorriak bortizki zapaldu zituen arte.\n1968ko maiatza bestela Frantzian gertatutako protesta-mugimenduaren izena da, Charles de Gaulleren gobernuaren aurka egindakoa.\n1960ko martxoan Elvis Presleyk "It's Now or Never" eta "Are You Lonesome Tonight?" abesti famatuak kaleratu zituen.\nUrte hartan bertan Salvador Dalí hasi zen lanean Figuereseko udal antzoki zaharrean, bere antzoki-nuseo pertsonal bihurturik. Bertan ibili zen buru-belarri hamarkada osoan. **Bestela, Inazio Eizmendi "Basarri" bertsolariak irabazi zuen bigarren aldiz Euskal Herriko Bertsolari Txapelketa Nagusia.\n1961etik 1971 arte Motown disko konpainia estatubatuarrak 110 abesti sartu ahal izan zuen "top 10 hits" artean hamarkada osoan zehar, besteak beste Diana Ross & The Supremes, Four Tops, The Jackson Five, Stevie Wonder eta Marvin Gaye artisten bidez.\n1962ko abenduaren 10ean "Lawrence of Arabia" estreinatu zuten.\n1963ko otsailaren 11an The Beatles talde britainiarrak argitaratu zuen "Please Please Me" lenhenengo diskoa. Hurrengo 3-4 urteetan munduko birari ekin zioten, tartean AEBak "konkistatuz" eta Beatlemania izeneko fenomenoa sortuz.\n1964ko abuztuan The Kinks talde ingelesak "You Really Got Me" diskoa aurkeztu zuen.\nAbuztuaren 27an "Mary Poppins" film arrakastatsua aurkeztu zuten lehenengo aldiz.\nUrte hartan bertan Gabriel Aresti "poeta hiritarrak" Zarautzen argitaratu zuen "Harri eta Herri", euskal poesiaren historian liburu iraultzailea izan dena.\n1965eko udan The Rolling Stonesek "(I Can't Get No) Satisfaction" kantuarekin eta Bob Dylanek "Like a Rolling Stone"-rekin arrakasta itzela erdietsi zuten.\nAzaroaren 1ean Durangoko Azokaren lehenengo aldiz antolatu zuen Gerediaga Elkarteak.\nAbenduaren 22an "Doctor Zhivago " estreinatu zuten AEBetan.\nUrte hartan bertan "Uztapide" bertsolariak irabazi zuen bigarren aldiz Euskal Herriko Bertsolari Txapelketa eta "Paz de Ziganda ikastola" sortu zuten Atarrabian tartean Jorge Cortes Izalen ekimenez, frankismo betean Nafarroan ikastolen mugimenduaren sorrerari ekinez.\n1967an The Velvet Underground eta The Doors taldeek izen bereko disko bana argitaratu zuten. Jimi Hendrixek bestela "Are You Experienced" eta "Axis: Bold as Love" albumak.\nUrte hartan bertan "Uztapide" bertsolariak irabazi zuen hirugarren aldiz Euskal Herriko Bertsolari Txapelketa.\n1968an Led Zeppelin taldea sortu eta lehendabiziko diskoa kaleratu zuten.\nOtsailaren 8an "Planet of the Apes" filma aurkeztu zuten.\nApirilaren 2an "2001: A Space Odyssey" pelikula estreinatu zuten AEBetan.\nUrte hartan bertan Simon and Garfunkelek "Mrs. Robinson" singlea aurkeztu zuten.\nBestela, Arantzazuko Batzarrean hasi zen Euskara batua sortzeko prozesua, batik bat Koldo Mitxelenaren tesiak onartuz.\n1969ko abuztuaren 15etik 18rako burutu zuten Woodstock musika jaialdia New Yorkeko estatuan, tamaina honetako lehenengoa historian. 400.000 pertsona egon zen bertan publiko moduan.\nIrailaren 6an "The Pink Panther Show" ipini zuten lehenengo aldiz AEBetako telebistan.\nAzkenik, The Who taldeak "Tommy" rock opera aurkeztu zuten.\n1960ko Udako Olinpiar Jokoak antolatu zituzten Erroman (Italia). Sobietarrak garaileak izan ziren dominei dagokienez eta bigarrenak Ameriketako Estatu Batuak izan ziren. Ondoren Italia eta Alemania izan ziren zerrendan. Atleta nabarmenen artean Aladar Gerevich, Wilma Rudolph, Abebe Bikila, Muhammad Ali, Gert Fredriksson eta Viacheslav Ivanov izan ziren.\n1961ean Jacques Anquetilek Frantziako Tourra irabazi zuen, baita hurrengo hiru urteetakoak ere. Hamarkada eta lasterketa honetan garaipen gehien lortutakoa izan zen.\n1962ko Munduko Futbol Txapelketan, Txilen antolatua, Brasilek Txekoslovakiari irabazi zion. Hirugarrena Txile bera izan zen.\nUrte hartan bertan sortu zuten Bidasoa Kirol Kluba edo Club Deportivo Bidasoa eskubaloi taldea Irunen (Gipuzkoa).\n1964ko Udako Olinpiar Jokoak egin zituzten Tokion (Japonia). Ameriketako Estatu Batuak domina gehien lortutakoa izan ziren, bigarrena Sobietar Batasuna eta hirugarrena herrialde anfitrioia.\n1965ean Hondarribia Arraun Taldeak Kontxako Bandera erdietsi zuen, baita hurrengo hiru urteetan ere, hamarkadan garaipen gehien lortu zuen kluba izan zelarik.\n1966ko Munduko Futbol Txapelketan, Ingalaterran antolatua, herrialde anfitrioiak berak Alemaniari irabazi zion, hirugarrena Portugal izan zelarik.\n1968ko Udako Olinpiar Jokoak aurrera atera zituzten Mexiko Hirian. Ameriketako Estatu Batuak, Sobietar Batasuna eta Japonia izan ziren domina gehien lortu zituztenak, orden horretan. Atleten artean Dick Fosbury, Bob Beamon, Jose Pedraza, Felipe Muñoz Kapamas, Lee Evans eta Tommie Smith aipatzekoak dira.\nChe Guevara gerrilari argentinarra, Kubako Iraultzaren egile nagusietakoa eta orduko eta ondorengo belaunaldietarako ikono bihurtutakoa. 1967an militarrek hil zuten Bolivian.\nHo Chi Minh poeta eta iraultzailea, Ipar Vietnamgo presidente izan zen 1954 eta 1969 urteen artean.\nJohn F. Kennedy AEBetako presidente demokrata izan zen 1961 eta 1963 artean. Azken urte hartan erail zuten Dallasen. Bere agintaldian, Kubarekiko krisialdia eta Vietnamgo Gerra nabarmentzekoak dira, baina baita afroamerikarren aldeko mugimenduak eta espazioko lasterketa delakoa.\nMao Zedong Txinako Alderdi Komunistaren buruzagia izan zen 1943tik 1976 arte. 1960tik aurrera Iraultza Kulturala martxan ipini zuen. Berak abiatutako mugimendua maoismoaren izena hartu zuen.\nMartin Luther King apaiz baptista eta afroamerikarren eskubide zibilen aldeko aktibista, indarkeria ezaren bidez. Bakearen Nobel saria eman zioten 1964an. 4 urte geroago erail zuten.


Euskararen lekukoak: GOÑERRI - LINGUA NAVARRORUM LINGUA NAVARRORUM\neuskararen galera, Goñerri, historia\n8 martxoa, 2013 on 10:13\nFrancisca Ibarrola Goñiko Apezarena etxean sortu zen, 1912an. Aita Goñikoa eta ama Munarrizkoa zituen. Iberora ezkondu zen, Zubeldia etxera. Iberon “la vasca” esaten zioten. Ustez erdalduna bazen ere, Elizako zenbait kantu euskaraz kantatzen zituen: “hasi zare, hasi zare (…), Jangoiko, Jangoiko maitea…”, bere esanetan, etxean izan zituzten Dorraoko morroiei ikasiak. Iloba euskara ikasten hasi zenean, errietan egiten zion, euskara eta euskaldunen kontra.\n8 martxoa, 2013 on 16:18\nMila esker oharragatik, Aitzol. Nik ezagutzen ditudan azken datuak 30eko hamarkadakoak izan arren, litekeena da beranduagora arte bizi izandako euskaldun osorik edo pasiborik izatea. Nolanahi ere, penagarria da, zure adibideak ongi adierazi bezala, zein sarritan egin duten bat Nafarroako hainbat eskualdetan euskara galtzeak eta galdutakoaren aurkako jarrerak.


Radio Guerrilla. Audio-tailer ibiltaria elkarlaneko hiri-informazioa emateko. Komunikazioko kontratu berria - Bulegoa z/b\n2014ko Urriak 25-26\nRadio Guerrilla lan egiteko nodoak berrikuntza, esperimentazioa, eta herritarren hedabideek eta irrati libreek duten elkarlaneko metodologia zabaltzea ditu ardatz. EL CONTRATO erakusketaren barruan, bi eguneko iraupena izango duen ekintza “per-formatiboa” egingo du. Bertan, lan-talde bat prestatuko du, gerrillako irrati-komunikazioko nodo bat garatzeko gaikuntza emanez, komunikazioaren paradigma berri batetik abiatuta, herritarrak informazioaren igorle aktibo gisa hartuta. Ibilbideari ekiteko, gerrillako komunikazio-taldea muntatuko da, eta ordubeteko iraupena izango duen irratsaioa idatzi, ekoitzi, errealizatu eta argitaratuko da, podcast euskarrian. Bertan, “kontratuak” iradokitzen dituen ideia guztiei buruz egin dute hausnarketa.\nEkintza hiru taldetan garatuko da, eta talde bakoitzak zeregin desberdinak landuko ditu: alderdi teknikoak, erredakzioa eta zabalkuntza. Taldeak koordinatuta arituko dira, eta harremanak modu horizontalean izateko aukera ematen duten tresnak eta teknikak ezarriko dituzte. Azken aldian, talde bakoitzak egindako lanak elkartuko dira, gerrillako podcasta sortzeko. Zuzenean emango da Internet bidez, eta, gero, sareetan argitaratu eta zabalduko da, eta erakusketan ere txertatuko da, Jeletonen Mari-Fenix Irratiarekin batera.\n“Ea zortea dugun eta baten bat enteratzen den.\nEa zorte pixka bat gehiago dugun eta baten bat amorrarazten den.\nEta ea zorte pixka bat gehiago dugun eta amorrarazten den horrek zerbait egiten duen”.\nMarcos komandante-ordea, 2014\nData: Urriak 25 eta 26.\nOrdutegia: Larunbata: 10:00etatik 14:00etara eta 16:00etatik 20:00etara. Igandea: 10:00etatik 14:00etara.\nLekua: AlhóndigaBilbaoko Erakusketa Aretoa.\nParte-hartzaileen kopurua: 15.\nBetekizunak: Jende guztiari zabalik, aurretiaz prestakuntza izan beharrik gabe.\nSoftwarea Radio Guerrillak jarriko du. Ondo legoke ordenagailu eramangarria duenak tailerrera ekartzea (baina ez da nahitaezkoa).\nGarraiobiderik ez duten eta hiritik kanpo bizi diren horiek, interesa izan arren etortzerik ez badute, laguntza ekonomikoa lortzeko aukera dute. Laguntza hori eskuratu nahi dutenek motibazio-gutuna aurkeztu behar dute inskripzioarekin batera.


Antxiñako Ama txistulari taldeak erakusketa ireki du. Noticias de Gipuzkoa\nAntxiñako Ama txistulari taldeak erakusketa ireki du\nZumarragako txistulari taldea 50. urteurrena ospatzen ari da\nAsier Zaldua - 2017(e)ko abenduaren 2a, larunbata - 06:12etan eguneratua\nzumarraga- Zumarragako Antxiñako Ama txistulari taldeak argazki erakusketa prestatu du Zelai Arizti kultur etxean. Talde hau 50. urteurrena ospatzen ari da. Erakusketa hilaren 10a bitartean egongo da zabalik. Aretoa 17.30etik 20.30era irekitzen dute astelehenetik ostiralera eta 12.00etatik 14.00etara eta 18.00etatik 20.30era larunbat eta jaiegunetan.\nErakusketa ostegun arratsaldean inauguratu zuten. Lierni Goia eta Gorka Janeiro izan ziren komunikabideekin hitz egiteaz arduratu zirenak. “1.600 argazki inguru lortu ditugu. Herritarrei deialdia luzatu genien eta oso gustura gaude jasotako erantzunarekin. Kultur etxekoei ere eskerrak eman nahi dizkiegu, paperezko argazkiak digitalizatzeaz arduratu baitira. Lanik zailena erakusketako argazkiak aukeratzea izan da”, azaldu zuten.\nErakusketako argazkiak gaika jarri dituzte. “Gure historia kontatu nahi genuen. Hasteko, gure aurretik zegoen bandaren argazkiak ikus daitezke. Zergatik? Ezinbesteko katebegia delako kulturaren transmisioan. Haiek zahartu zirenean beste herritar batzuei haien lanarekin jarraitzea eskaini zieten, baina hauek banda eredua aldatzea erabaki zuten. Lehengoa lau lagunekoa zen eta lekukoa hartu zutenek herri osoari txistua jo-tzen ikasteko eta bandako kide izateko aukera eman zioten. Garai hartan edonork ez zuen musika ikasteko aukera eta haur askok txistua jotzen ikasi zuten beraiekin”.\nBeste atal batean Inazio Barrio eta Jesus Segurola artisauen eta Ramon Esnaola maisuaren argazkiak jarri dituzte. Baita Urretxuko txistularienak ere. “Beti oso harreman ona izan dugu”.\nHilaren 16an urteroko kontzertua egingo dute eta datorren urte hasieran taldeari buruzko liburua argitaratuko dute\nTradizio handiko ekitaldiek ere beraien tokia dute: Pazko astelehena, kalejirak, danborrada, dantza suelto txapelketa, Santa Zezilia, San Joan bezpera... eta Santa Isabel eguna, noski. “Egun horretako argazkiak aukeratzea oso zaila izan da, asko baititugu”.\nKontzertuek ere bere atala dute. “Txistu kontzertuari esker, gure instrumentua gainontzekoekin parekatzea lortu dugu. Argazki horietan herriko gainontzeko musikariak azaltzen dira. Ez zegoen denentzako tokirik, baina denak ditugu gogoan”. Bukatzeko, ospakizunak eta urteurrenak jarri dituzte: Esteban Barrenari zilarrezko domina eman ziotenekoa, 25. urteurreneko ekitaldiak eta 50. urteurrenekoak.\nErakusketan instrumentuak eta testuak ere ikus daiteze. Adibidez, Jesus Segurolak egindako txistu berezi bat, Pascual Okarizen partitura eta eskuizkribu bana, Jose San Pedroren atabala, 1970ean Zumarragako Udalarekin sinatu zuten hitzarmena...\nEkitaldi asko antolatu dituzte mende erdia ospatzeko: beteranoekin kalejira eta bazkaria, Irrintzi dantza taldearekin jaialdia... Gainera, Zumarragako jaietako pregoia irakurri zuten, Urretxuko Euskal Jaian jo zuten eta Irrintzikoekin batera ezpata-dantzari buruzko ipuina eta dokumentala argitaratu zituzten. Liburua Antxiñe Mendizabal idazleak eta Josu Maroto marrazkilariak egin zuten eta dokumentala Gattiken enpresak.\nUrteurreneko ospakizunekin bukatzeko, hilaren 16an kontzertua egingo dute eta 2018 hasieran taldeari buruzko liburua aurkeztuko dute.


Albaniako Lanaren Alderdia - Wikipedia, entziklopedia askea.\nAlbaniako Lanaren Alderdia (albanieraz: Partia e Punës e Shqipërisë) Albaniako abangoardiazko alderdi politikoa izan zen, eta baita alderdi bakarra ere komunisten garaietan (1945–1991). 1941eko azaroaren 8an sortu zuten Albaniako Alderdi Komunista (albanieraz: Partia Komuniste e Shqipërisë) izenpean, baina 1948an izenaz aldatu zuten. 1991n Albaniako Alderdi Sozialistak ordezkatua izan zen.\n1941eko azaroaren 8a\n1991ko ekainaren 5a\nKomunismo, marxismo-leninismo, hoxhaismo\nAlderdiaren ideologiak Stalini estuki lotutako marxismo-leninismoa du ezaugarri. Alderdia zentralismo demokratiko antolakuntza eta funtzionamendu eredua hertsiki jarraitzen zuen, Enver Hoxha hil arte alderdiaren idazkari nagusia izan zen. 1976ko Albaniako Konstituzioaren 3. artikuluak Estatua eta gizartea zuzentzen zuen indar politikotzat hartzen zuen.


Euskadin 2.202 langabe gutxiago dago - Ekonomiaren KZ\nEuskadin 2.202 langabe gutxiago dago\nEuskadiko enplegu-zerbitzu publikoen bulegoetan izena emanda dauden langabeen kopurua 2.202 pertsonatan jaitsi da joan den maiatzean aurreko hilaren aldean ( % -1,91); beraz, 113.352 langabe daude.\nKopuru hori 2021eko maiatzean baino 9.266 langabe gutxiago dira (-%7,56), Eusko Jaurlaritzako Lan eta Enplegu Sailak eta Lan eta Gizarte Ekonomiako Ministerioak ostegun honetan argitaratutako datuen arabera.\nGipuzkoan jaitsi da gehien langabezia aurreko hilaren aldean, % 2,04 (-629 langabe); Bizkaian % 1,98 murriztu da (-1.287 langabe), eta Araban 286 langabe gutxiago daude (-% 1,45).\n2021eko hil beraren aldean, langabezia % 8,11 murriztu da Bizkaian, 5.629 langabe gutxiagorekin; % 7,42 jaitsi da Gipuzkoan (-2.419 langabe); eta % 5,91 jaitsi da Araban (-1.218 langabe). Aldaketa horiekin, Bizkaian 63.793 pertsona daude langabezian maiatzean, Gipuzkoan 30.162 eta Araban 19.397.\nEstatuan, oro har, 99.512 langabe gutxiago erregistratu ziren enplegu-zerbitzu publikoen bulegoetan (lehengo INEM) maiatzean (-%3,3), eta langabeen guztizkoa 3 milioitik behera geratu zen 2008. urtearen amaieratik, finantza-krisia hasi zenetik, lehen aldiz. Zehazki, maiatza 2.922.991 langaberekin itxi zen, kopuru txikiena 2008ko azarotik.\nMaiatzean erregistratutako langabeziaren jaitsiera 2021eko hil berean izandakoa baino txikiagoa izan da, orduan 129.378 langabe gutxiago izan baitziren, baina 2018ko eta 2019ko maiatzeko atzerakadak gainditu ditu, horietan 80.000 pertsona baino gehixeago jaitsi baitziren. 2020ko maiatzean, pandemia bete-betean zegoela, 26.573 langabe gehiago zeuden.\nKontratazioari dagokionez, Euskadin aurreko hileko eredua errepikatu da maiatzean, eta kontratazio mugagabea nabarmendu da, guztizkoaren % 27,62an kokatu baita, eta 2021era arte % 9,3an itxi baitzen, indarrean dagoen lan-erreforma onartu gabe zegoenean. Joan den maiatzean 68.652 kontratu berri sinatu ziren, eta horietatik 18.959 izaera horretakoak izan dira.\nKontratazio mugagabearen hazkundea egonkor mantendu da, nahiz eta maiatzean kontratazio gehiago egin diren, batez ere Araban eta lehen sektorean, behin-behinekotasunari lotuta eta, beraz, azken lan-erreforma justifikatuta. Urteko lehen bost hilabeteetan, kontratu mugagabeen guztizko bolumena ia bi puntu igo da.\nMaiatzean, Diru-sarrerak Bermatzeko Errentaren titularren kopurua 758 pertsonatan jaitsi da, eta 50.391 pertsonatan kokatu da. Horietatik ia laurdenek osatu dute Diru-sarrerak Bermatzeko Errentaren Gutxieneko Diru-sarreraren nomina.\n← Apirilean, % 3,5 hazi da industria-jarduera Euskadin\nEAJk irabaziko lituzke foru hauteskundeak Gipuzkoan →\nElektrizitatea % 8 igo da, gaur 191,81/MWh-rainoko kostua izanik\nElektrizitatea % 7 igo da astearte honetan, 248,1 euroraino MWh-ko


Sadar | Hainbat lagun zauritu dira Osasunako zelaian, harmaila erorita\n68 lagun zauritu dira Sadarren, harmaila erorita\nInor ez da larri zauritu, baina 10 pertsona Nafarroako Ospitalera eraman behar izan dituzte.\nHainbat zauritu Sadarren, harmaila zati bat hautsi ostean\nZauritu asko Sadarren baina gehienak, arinak\nGutxienez 68 pertsona zauritu dira Iruñeko Sadar futbol zelaian, hegoaldeko harmaila erorita. Inor ez da larri zauritu, baina 10 pertsona Nafarroako Ospitalera eraman dituzte, Osasunak Gurutze Gorriko iturriak aipatuz jakinarazi duenez.\nNafarroako Gobernuko iturriek jakitera eman dutenez, inor ez da larri zauritu jende-pilaketan.\nHamar pertsona Iruñeko Ospitalera eraman dituzte, kolpeak edo hausturaren bat zutela. Gurutze Gorriko eta Nafarroako Larrialdi Zerbitzuetako langileek hainbat lagun artatu dituzte Sadar estadioan bertan.\nOsasunaren lehen golaren ospakizunean, hegoaldeko harmailako hesia behera erori da, zaleen presioari eutsi ezinik, eta hainbat ikusle zelaira erori dira. Erorketa horren ondorioz zauritu dira guztiak.


Mikel Aiestaran: "Gaur zerbait gertatzen bada Iraken, bihar goizerako han nago" - Azpeitia - uztarria.eus\nMikel Aiestaran: "Gaur zerbait gertatzen bada Iraken, bihar goizerako han nago"\nUztarria.eus 2014-10-10 17:14\nUztarria herri aldizkariaren urriko zenbakia Uztarria.com-en irakurgai dago jada, PDF formatuan (hemen). Aldizkariaren 165. zenbaki horretan Mikel Aiestaran 'freelance' kazetariari egindako elkarrizketa ekarri dugu hona.\nKanpoan, lanean, izango zelakoan deitu, eta Azpeitian zen Mikel Aiestaran. Izan ere, "salbuespenezko" urtea izan den honetan ez da erraza beasaindarra Azpeitian harrapatzea. Zenbatu ez badu ere, emazteak esanda daki 2014ko abuztua bitartean bost aste soilik egin dituela Azpeitian, etxean. Etxean edo, berak dioenez ez baita egin herrira: "Beti izango naiz hemen kanpotarra, baina berdin zait, toki guztietan sentitzen naiz-eta hala".\nNola hasi zenuen 'freelance' ibilbidea?\nDuela zortzi urte hasi nintzen, Libanoko gerran. Orduan, El Diario Vasco egunkarian egiten nuen lan, eta utzi egin nuen. Gerra edo gatazka kazetaritza probatu eta ezagutu nahi nuen, eta poliki-poliki hasi nintzen. Beste kontu bategatik Libanon nengoela gerra hasi zen. Orduan hasi nintzen komunikabideekin harremanetan. Berria nintzen, ez nuen izenik, baina telebistak eta egunkariek aukera eman zidaten. Libanoko gerra bukatu zenean Iranera joan nintzen. Lau urtean, Iran, Irak, Afganistan eta Pakistan ezagutu nituen. Gero, iraultza arabiarrak iritsi ziren, eta horrek katigatu ninduen. Handik aurrera, Tunisian, Egipton, Sirian eta Libian izan nintzen. Berriemailerik ez zegoen tokietara joaten nintzen, beti ere, Ekialde Hurbileko gatazketan espezializatu nahian. Dena den, zortzi urte pasatu dira, eta oraindik ez dut behar bezala menperatzen gatazka. Oso-oso zaila da ulertzeko zein jarraipena emateko, eta hango hizkuntzak ere ez ditut hitz egiten. Hori bai, sortzen denari begira bizi naiz.\nHemen zaudenean ere hara begira, beraz.\nHemen nagoenean ez dut ez egunkaria irakurtzen, ez irratia entzuten eta ez telebista ikusten. Lanarekin guztiz deskonektatzen dut. Kirolak irakurtzen ditut, zerbait irakurtzekotan. Twitter da utzi ezin dudan gauza bakarra. Informazio iturri eta galbahe garrantzitsua da. Jarraitzen ditut kazetari eta komunikabide batzuk, eta egunero irakurtzen ditut. Behar dut hori. Egunero ordubete hartzen dut txiokatzeko, lehen bloga idazteko hartzen nuen moduan. Lanerako oso tresna ona da. Hala eta guztiz, zerbait potoloa gertatzen denean joan egin behar izaten dut. Urduri jartzen naiz lana egiten dudan zonaldean jazo bada gertaera.\nHegazkina hartu eta...\nHasieran egonaldi luzeak egiten nituen. Afganistanera joan eta bi hilabete pasatzen nituen; istorioak saltzen, ia zer sortuko. Gutxi saltzen nuen, baina esperientzia ikaragarria zen eta inbertsioa ere bai. Gaur ez badago bero toki hori, bihar egongo da. Lekuak berehala berotzen dira. Orain, bidaiak oso kirurgikoak dira. Lan jakin bat egitera joaten naiz, aurrez dena itxita. Jakineko tokietara, pil-pilean daudenean. Jakin behar da nola mugitu fitxak. Abenturara ere joan izan naiz, eta politenak horiek dira, baina oraingo bidaiek gutxi izaten dute abenturatik. Hegazkinean sartu orduko dator aldaketa. Beste Mikel bat da hangoa.\nDiru gehiago irabaziko nuke Donostian, horrela ibilita baino. Ziklikoa da. Tokatzen dira urte oso onak, oso txarrak, hilabete onak edo eskasak. Gustuko lana da, eta ez dut aldatzeko asmorik.\nEz zinateke arituko beste kazetaritza mota batean?\nOrain ez, baina nork daki. Egunen batean Realaren berri emango dut edo Uztarrian idatziko dut. Kazetari izan aurretik Volkswagenen egin nuen lan eta tabernetan ere aritutakoa naiz. Denetik egin dut. Segituan alde egin nuen etxetik, eta dirua behar nuen. Kazetaritzan lehen aldiz Ceutako El Faro egunkarian aritu nintzen. Musulmanekin aurreneko harremana han izan nuen, eta izugarrizko esperientzia izan zen. Hiri txikia da, baina denetik zegoen han: arrazakeria, erlijio eta kultura aldaketak, kirolak, Espainiako puntu 'fatxena' zen... Gero, El Correo-n eta El Diario Vasco-n aritu nintzen lanean. Lana da hau, eta ez hobby-a. Asko gustatzen zait, baina beste guztiek bezala, nik ere, fakturak ordaindu behar ditut. Autonomoa naiz. Gustukoa dut, eta hori da desberdintasuna. Hala ere, bihar beste zerbaitetan aritu behar badut, ez daukat arazorik. Dena den, oso zaila da kazetaritzatik bizitzea.\nKrisia nabaritu duzue, orduan?\nAsko. Beste edozein kazetaritza bezalakoa da gurea. Aurrekontuak murriztu dira, eta dirua beheraka doan heinean jarraipenak txikiagoak dira. Zoazen tokian diru gutxiago duzu gastatzeko, eta itzultzailea-eta behar dituzu lanerako. Gure produktua merketu egin da, eta 2006an baino askoz ere gutxiago kobratzen dut orain. Ez da normala, lana antzera eginda, esperientzia gehiago eta beste estatus bat ditudalako. Baina gure lanbidean esperientzia gehiago izanda, gutxiago kobratzen da, antza. Kuriosoa da: gutxiago irabazten duzu, baina lan aukera gehiago sortzen zaizkizu ibilbidea duzulako. Dena den, lan egiten dudan komunikabideekin oso gustura nago. Ez dut arazorik izan ez diru aldetik, ez tratu aldetik. Arazoa da inork ez duela nahi joan toki batzuetara, eta konpetentzia handia dagoela besteetan. Jendeak uste du behin joan eta nahikoa dela, baina eguneroko bizimodua zaila da. Goian zaudenean oso ondo, baina zailena da hor mantentzea.\nKomunikabide askorentzat egiten duzu lan, eta ildo editorial desberdinak dituzte. Nola moldatzen zara?\nIldoa gehien nabaritzen da politika edo nazio gaietan. Nik jorratzen ditudan gaiekin ez da inor sartzen, eta inork ez du hitz egiten Irango politikari buruz. Israelez eta Palestinaz, igoal, hitz egin da, eta presio handiagoa dago, baina arazorik ez dut izan orain arte. Iritziak eta kronikak bidalitako moduan kaleratzen dituzte, eta nire esperientzia errespetatzen dute. Egia da, ez dutela zerikusirik Vocento taldeak edo EITBk, baina libre utzi izan naute beti.\nBatez ere, Palestinan eta Ukrainan izan zara azken boladan.\nJarraipen luzeenak bi toki horietan egin ditut. Ukraina ez nuen ezagutzen, baina ikasten duzu, irakurtzen duzu, kontaktuak egiten dituzu... Gerra guztietan eman beharreko pausoak berdinak dira: eraso bat dago, haren berri eman behar duzu, erasoaren ondorioak ezagutu behar dituzu, ospitaletara eta gorputegietara zoaz... Lan egiteko sistema barneratuta daukat, baina Ukraina eta Krimea ezagutzea ikaragarria izan da. Erraza izan da han lan egitea. Beti izan dut Sobietar Batasunarekin fijazioa. 18 urterekin pasaportea atera eta Errusiara joan nintzen. Berezia izan da han lan egitea eta Bigarren Mundu Gerra bizirik dagoela ikustea. Berpiztu egin da gatazka. Bestalde, Gaza ezagutzen nuen. 2004tik ari naiz ia urtero hara bidaiatzen. Hango hirugarren gerra izan da niretzat, eta orain arteko gogorrena. Pasatu egin dira. Israeldarrak oso onak dira gerran; okupazioa, gerra eta bonbardaketa primeran egiten dituzte. Ez da indiskriminatua izan, bazekiten non eta nor jo. Beldurra pasatu dut, handia. Aurten Iraken ere izan naiz, sunita eta xiiten arteko gatazka hor dago, eta ia zer gertatzen den. Lehen urtean lautan joaten nintzen Afganistanera; orain, Pakistanen antzera, Afganistanek ez du tokirik komunikabideetan. Modak azkar aldatzen dira.\nNola edo hala, hango errealitatea hemen ulertarazi behar.\nEzin da, eta jendeari ez zaio interesatzen. Hemengo inor ez zaizu etortzen hango kontuez galdezka. Hemen nahikoa arazo dago, parke estalian sunita eta xiiten arteko gatazkaz hitz egiten hasteko. Pena ere ematen dit, hemen nazioarteko politika interesatzen da eta. Gauza asko ulertzeko balio dute gatazkek.\nZein izan da berri eman duzun gatazka gogorrena?\nBeldur handia pasatu nuen Sirian eta Iraken. Gerra sektarioa tartean denean zaila da lan egitea. Gaza bera ere... han ez dago ezer zure esku. Zain zaude, eta bitartean ari dira lehergailuak jaurtitzen zerutik nahiz itsasotik. Gazan egunero ikusten nituen lehergailuak hoteletik. Inguruan ere erori zaizkit koheteak. Zaratak ere bereizten nituen jada: kohete luzeak, laburrak, etxean egindakoak... Gatazka guztiak dira gogorrak, baina asko eragiten du egoera pertsonalak. Nola zauden animoz eta indarrez. Beldurra denean pasatu dut, eta sanoa da beldurtzea eta hori dominatzea.\nBi alde dituzte gatazkek. Zeintzuk dira gatazketan zure informazio iturriak?\nOso garrantzitsua da bi aldeak ez nahastea. Gazara banoa Hamasekin nago. Gaur Afganistan hegoaldera NATOrekin banoa, bihar ez naiz matxinoekin joango. Posible da, baina ez dugu egiten, segurtasunagatik. Nik erabakitzen dut norekin egon. Ez da berdina gerraren berri Gazatik edo Israeldik ematea. Bi gerra dira. Hasieran nahasten nituen, dena parekatu eta erakutsi nahi nuelako. Ukrainan, adibidez, posible zen bi aldeekin egotea, eta hori polita da. Sirian-eta ezinezkoa da. Edo nik ezin dut, behintzat. Iturriei dagokienez, inportantea da jendearekin egotea. Twitter ere informazio iturri ona da, eta bertako kazetariak ere bai. Baina, taldeak sortzea oinarrizkoa da; itzultzaile eta gidari on bat lortzea. Ateak irekitzen dizkizute. Hala ere, aldea dago gatazkatik gatazkara.\nNola hartzen zaituzte bertakoek zoazen herrialdeetan?\n2003tik, geroz eta okerrago. AEBek Irak inbaditu zutenetik egoerak okerrera egin du. Gorrotoa handitzen ari da, eta mendebaldearen irudia gero eta txarragoa da haientzat. Gainera, erlijioak izugarrizko eragina du. Aurreraka joan beharrean, atzeraka doaz, eta erlijioak modu masiboan egin du gora. Erlijiosoa izan zaitezke, baina hain era masiboan... Pena da. Muturreko taldeentzat sinesgabeak gara, eta guganako gorrotoa handitzen ari da. Distantzia gero eta handiagoa da. Ari gara ordaintzen inbasioaren eta terrorismoaren kontrako gerraren ondorioak, eta luzaro ordainduko ditugu.\nEgia osoa konta daiteke?\nEz da nire helburua. Ez dakit zer den egia. Ikusten dudana kontatzea dut xede. Saiatzen naiz errealitatea erakusten, une horretan ikusten dudana, baina hori aldatzen doa. Adibidez, zinezalea banaiz, kritikak irakurtzea gustatzen bazait eta hamar urtez kritiko beraren artikuluak irakurtzen baditut, bere egia izango da, baina hari sinesten diot. Orduan, ikusten badut kazetari bat hamar urtean Ekialde Hurbilean lanean, eta jarraitzen badut haren jarduna, nahiz eta bere iritziarekin bat ez egin, sinesgarritasun puntu bat badu. Sinesgarritasuna oinarrizkoa da gure lanean. Hori bai, sinesgarritasuna lortzeko behar dituzu hamar edo hogei urte, eta segundo batean gal dezakezu. Nire apustua hori da, sinesgarritasuna izatea.\nGainerako ‘freelance’ kazetariekin zer harreman duzu?\nOso ona. Ez naiz tipo arraro bat. Asko ekarri ditut bisitan, eta gu ere joan gara beraiek bisitatzera. Harreman estua sortzen da, eta mundu osoan ditut lagunak. Lanean, ordea, bakarrik aritzen naiz, horrela ohitu naizelako.\nNola zehazten duzu urteko agenda?\nEz daukat agendarik. Ez dakit bihar zer egingo dudan ere. Garrantzitsuena da jakitea, egunero, 17:00etan Turkish Airlinesen hegaldi bat ateratzen dela Loiutik. Hori jakitea dena da. Gaur zerbait gertatzen bada Iraken, bihar goizerako han nago. Datorrenaren arabera ibiltzen naiz, baina gertatu zait leku batean egon eta zerbait gertatzea. Odolak dauka interesa, ez agenda politikoak. Odolik ez bada, gatazkaren indarra jaisten da. Izatez, oinarrizkoa da jarraipena, baina krisiarekin hemengo hedabideetan jarraipenak ez du tokirik. Orain, momentuaren berri ematen da, eta harrapatu edo ez, pasatu egiten da une hori. Harrapatzen baduzu ondo, bestela jai duzu.\nJarraitu ez duzun, baina gustura berri emango zenukeen gatazkaren bat?\nUrte hauetan, lan egiten dudan zonaldeko gatazka guztietan izan naiz, eta une historiko asko bizi izan ditut. Luxua da. Gustatuko litzaidake Libiara itzultzea; Gadafi hil zutenetik ez naiz joan. Pena hori daukat. Gaia guztiz aldatuta, hondamendi naturalen bat ere jarraituko nuke. Behin egin nuen, Iranen. Lurrikara izan zen, eta ikaragarrizko esperientzia bizi izan nuen. Haitiko lurrikararena hor daukat. Deitu zidaten joateko, baina Yemenen nengoen eta bost egun behar nituen hara iristeko. Aukera eduki eta ez nuen egin.\nNon ikusten duzu zure burua hemendik urte batzuetara?\nHau egin nahi dut. Urte politak etorriko dira: Arabiar Emirerri Batuak, suniten eta xiiten arteko gatazka, lider aldaketa Iranen, Libia... Baldintzak ikusi beharko dira, familiak zer esaten duen. Umeek bost eta bi urte dituzte, eta geroz eta zailagoa da. Gustura eramango nituzke nirekin kanpora; txipa aldatu eta esperientzia berria hasi. Hemen oso ondo bizi gara, eta aldaketa zaila da. Baina, igoal, tartean behin behar da. Dena den, oso gustura ateratzen naiz etxetik, eta oso gustura itzultzen naiz etxera.


Perimetro itxierak beste aste batez iraunen du - Sakana - Guaixe.eus\nPerimetro itxierak beste aste batez iraunen du\nGuaixe 2021-04-28 13:18\nBi arbizuar kale Nagusian. Artxiboa.\nMaiatzaren 6ra arte iraunen du perimetro itxierak, 6a barne, kasuen intzidentzia oraindik handia delako.\nCOVID-19 gaitzaren hedapena mugatzeko, Arbizuko, Etxarri Aranazko eta Lizarragabengoako perimetro itxiera indarrean jarri zuen apirilaren 15ean. Osasunbideak jakinarazi duenez, prebentzio neurri bihar bukatzekoa zen, baina hiru herrietako osasun egoerak neurria beste aste batez luzatzea ekarri du.\nOsasunbideko arduradunek azaldu dutenez, “bi udalerrietan martxan jarritako ohiz kanpoko neurriei esker, kutsadura- eta positibotasun-indize handiak jaitsi badira ere, eta haien goranzko joera murriztu bada ere, Osasun Departamentuak, horietako bakoitzaren osasun-txostenak eta txosten epidemiologikoak aztertu ondoren, beharrezkotzat jotzen du udalerri horietako perimetro-itxiera beste astebetez luzatzea, birusari eusteko”.\nEtxarri Aranatzen, 2.497 biztanlerekin, 100.000 biztanleko 2.496 kasu daude 14 egunera, eta, 7 egunera, 845. Arbizun (1.109 biztanle), 14 egunera metatutako intzidentzia 2.446 kasukoa da, eta 7 egunera 453 kasukoa.\nArbizutik edo Etxarri Aranatzetik atera eta sar gaitezke? Arbizuko eta Etxarri Aranatzeko udalerrietan mugatuak egonen dira jendea libreki sartu eta bertatik ateratzeko mugimenduak, Etxarri Aranatzen Zugarreta kalean dagoen autobiako sarrera bakarrik egongo da irekita, salbu eta behar bezala justifikaturiko joan-etorriak, arrazoi hauetako batengatik egiten direnak:\nLan edo lege arloko betebeharrak betetzea.\nUnibertsitateetara, ikastetxeetara eta heziketa zentroetara joatea.\nOhiko bizilekura bueltatzea.\nAdinekoei, adingabeei, mendekotasuna dutenei, desgaitasuna dutenei edo bereziki kalteberak direnei arreta ematea eta haiek zaintzea.\nFinantza eta aseguru entitateetara edo erregai zerbitzuguneetara joatea\nOrgano publikoen, judizialen edo notarioen jarduerak.\nBaimenak eta agiri ofizialak berritzea.\nAzterketa edo proba ofizialak.\nOrain arteko neurriek baimentzen dituzten kirol txapelketak.\nBaimenduta egon arren, sarrerak eta irteerak justifikatu behar dira? Bai, beharrezkoa da Arbizutik eta Etxarri Aranatzetik ateratzeko eta bertara sartzeko egiaztagiria izatea. Ziurtagiriak dagokion zentro edo erakundeetan eskuratu behar dira.\nEtxetik atera gaitezke? Bai, posible da etxetik ateratzea, mugikortasuna ez baitago mugatua udalerriaren barrenean.\nErrepidez zirkulatzean Arbizu eta Etxarri Aranatz zeharkatu al daiteke? Bai. Udal mugartea gurutzatzen duten errepideetan eta bideetan zirkulatzea baimenduta dago, baldin eta bidaiaren jatorria eta helmuga udal mugartetik kanpo badaude.\nEtxeratzeko aginduak indarrean jarraitzen du? Bai. Nafarroako gainerako tokietan bezala, ezin da ibilierabilera publikoko bide edo espazioetatik, 23:00etatik 06:00etara bitartean.\nBa al da salbuespenik etxeratzeko aginduan? Bai. Salbuespen batzuk daude etxeratzeko aginduan, Nafarroako gainerako tokietan bezala, 23:00etatik 06:00etara bitartean.\nZenbat pertsona bil gaitezke espazio publikoetan? Nafarroako gainerako tokietan bezala:\nEspazio publiko itxietan lau pertsona bildu daitezke gehienez, salbu eta bizikideak badira.\nEspazio publiko irekietan sei pertsona bildu daitezke gehienez, salbu eta bizikideak badira.\nZenbat pertsona bil gaitezke bilera pribatu batean? Nafarroako gainerako tokietan bezala, espazio pribatuetan, bizikideak baizik ezin dira elkartu.\nZein neurri bete behar dituzte ostalaritzako establezimenduek eta jatetxeek? Nafarroako gainerako tokietan bezala, ezin da barnealdean kontsumitu, terrazetan soilik.\nBa al da aldaketarik gainerako neurrietan? Ez. Beste sektoreetarako gainerako neurriak eta edukierak bere horretan geldituko dira; Nafarroako gainerako tokietarako dauden neurri berberak aplikatuko dira.\nGizartea Arbizu Etxarri Aranatz Lizarragabengoa


Izan Intervencion familiar y comunitaria enpresa kontratatuko da esku-hartze sozioedukatibo eta psikosozial zerbitzuak emateko — Berbia\nIzan Intervencion familiar y comunitaria enpresa kontratatuko da esku-hartze sozioedukatibo eta psikosozial zerbitzuak emateko\nUztailaren 4an sinatuko da kontratu berria\nIzan Intervencion familiar y comunitaria enpresa ezaguna da Oñatin, urteak baitaramatza babesgabetasun egoeran dauden adingabe eta familiei eta bazterkeria arriskuan dauden helduei zuzendutako zerbitzua ematen. Aurreko kontratuaren iraunaldia beteta, esleipen prozedura berria egin du Udalak eta aurkeztu ziren bi proposamenen artean Izan taldearena lehenetsi du Kontratazio Mahaiak. Aurkeztutako memoria teknikoaren balorazioa erabakigarria izan da.\nZerbitzu honen helburuak dira, besteak beste, babesgabetasun eta bazterkeria kasuen detekzio goiztiarra, ekintza terapeutikoak eta hezkuntza arlokoak garatzea adingabeekin eta gizarte bazterketa egoeran dauden helduekin eta arlo horietan udal-komunitate zerbitzuekin elkarlanean eta koordinazioan jardutea. Prebentzioko zerbitzua ere eskaini beharko da familia, guraso, adin txikiko eta abarrekin arlo defizitarioak edo sintomak lantzeko, taldeko programak edo jarduerak eginez babesgabetasun eta bazterketa esparruan.\nEsleipen prozedura hau etenik egon zen hainbat hilabetez, AGISASek, Integratzaile Sozialen eta Animatzaile Soziokulturalen Gipuzkoako elkarteak errekurtsoa jarri zuelako zerbitzua emango luketen langileen profila zehazten zuen puntuaren kontra. Errekurtso hori argituta, prozesuak aurrera jarraitu zuen eta Kontratazio Mahaiaren proposamena jarraituz, kontratua uztailaren 4an sinatuko du Udalak, Izan Intervencion familiar y comunitaria enpresarekin.\nEsku-hartze sozioedukatibo eta psikosoziala egiteko zerbitzua bi urtetarako kontratatuko du Udalak, beste bi urtez luzatu daitekeelarik. Horretarako onartu den aurrekontua udalak zehaztu zuen lizitazio prezioaren kasik parekoa da, 500 eurotan merkatu baitu Izan enpresak lehenengo urterako eskaintza ekonomikoa. Onartutako aurrekontua 236.500 euro (+BEZ) da.


KUKUMUKUR: November 2014\nEgilea: Leire del Tio ordua: 11:49 iruzkinik ez:\nEgilea: Leire del Tio ordua: 09:46 iruzkinik ez:\nEgilea: Leire del Tio ordua: 14:00 iruzkinik ez:\nKlase magistralean, lehenengo aurkezpena izan genuen. Ikaskide hauen gaia "5 urteko haurrak mezu elektronikoak idazten" zen. Lan hau egiteko irakasleak emandako testua landu behar izan zuten eta horretaz gain, eurek aurkitutako informazioaz baliatu ziren. Herrialde batzuetan erabilitako metodoak azaldu zituzten eta horretarako bideo batzuez baliatu ziren.\nAurkezpena asko gustatu zitzaidan, ikaskideek aurkeztutako proiektua, peluxeena, erabat interesgarria iruditu zitzaidalako. Ez nekien eskoletan halako proiektuak lantzen zituztenik.\nLehenengo praktikan didaktikaren ikuspuntutik story birds-en inguruan mintzatu ginen . Web orrialde hau asko gustatu egin bazitzaidan ere, desabantaila asko dituela aipatu beharra dut. Batetik istorioa erabat mugatuta dago; web orriak berak irudiak ematen ditu eta pertsonaia berekin oso irudi gutxi eskaitzen ditu. Beraz sormenerako aukera askorik ez du ematen. Bestetik, ingelesez dago. Gurea ez den hizkuntza batean aritzea hori hobetzeko baliagarria bada ere, zailtasunak ere baditu; azken finean web orrialdeko hitz asko ez ulertzera eramaten gaituelako. Hau guztia kontuan izanda,web orrialde hau lehen hezkuntzan, hirugarren ziklokoentzat soilik aproposa dela esango nuke.\nOndoren calameo deituriko web orrialdean sartu ginen. Honetan ipuinak sortu daitezke, irteerei buruz idatzi, etab. Amaitzeko, liburuak jeisteko orrialde batean aritu ginen. Nik ez dut asko irakurtzen normalean, beraz azkeneko web orrialde hau niretzat ez da oso baliagarria. Gainera irakurri egiten dudanean, nahiago dut liburu originala esku artean izatea.\nEgilea: Leire del Tio ordua: 00:11 iruzkinik ez:\nEtiketak: Calameo, Magistrala, Praktika


Artikulu hau Zaraiako mendiari buruzkoa da; beste esanahietarako, ikus «Aranguren (argipena)».\nAranguren mendia, Zaraiako mendilerroan dagoen mendi bat da, mendilerroko garaiena, 1.158 metroko garaierarekin. Deguria edo Degurixa haranaren ipar-mendebaldeko muturrean kokatua dago, Arlutz mendiarekin batera, U itxurako haran txikitxoago bat eratzen duelarik. Elorretako Haitza eta Arangurenen artean, Kargaleku lepoa zabaltzen da, oso lepo zabala. Inguruko beste mendiak bezala, tontorretik gertu, zuhaitzez josita dago, tontorra bera, izatez, harrizkoa den arren.\n42°59′25″N 2°29′49″W / 42.99028°N 2.49694°W / 42.99028; -2.4969442°59′25″N 2°29′49″W / 42.99028°N 2.49694°W / 42.99028; -2.49694\nMendiolatik abiatuta, harrizko monumentuaren eskuinetara dagoen bidetik, aurrera segitu behar da, bidegurutze batetara heldu arte. Hemen, eskuinetara doan bidea hartu, eta aurrera jarraitu behar da. Ondoren, ezkerretara doan bidea hartu, eta norantza hortan jarraitu behar da pixkatean, Peñakulu inguruan, eskuinetara hartzen den bihurgune batetara heldu eta berau hartuz. Hemendik, aurrera jarraitu baino ez dago. Handik denbora batera, behean San Juan Portaletaña eta Elixabarriko iturria utziz, aurrera segitu behar da, Kargaleku mendatea Apotza ere deitua dena, begi bistan izan arte. Hona heldu ondoren, Elorretako Haitza eta Aranguren artean dagoen zelaia gurutzatu behar da, bidea jarraituz. Bide honek, Degurixara daraman bideko gas hodiaren bidearekin bat egiten du. Bideak, eskuinetarantz bira egiten du, eta Bistakoatxa edo Apotzakarta mendatean amaitzen da. Toki honetatik, eta lur garbitik, errez hel daiteke mendiaren tontorrera\nBeste bide bat, Bolibartik doana da. Aitzorrotzetik gertu dagoen Urizar edo Uxarko bidegurutzetik hain zuzen. Toki honetan, Alabitarako bidea hartu behar da, eta zuzen jarraitu denbora guztian, Lizargarateko lepoa adierazita dagoen tokira heldu arte. Hemen, ezkerretara doan bidea hartu behar da, berau baita gas hodiaren bidea. Eta aurrera jarraitu behar da. Arlutz begi bistan agertzen da bide honen amaierara heldu ondoren. Azkenik, Deguriara jaisten den bidea eskuinetara utziz, Arlutz mendiaren tontorra igaro behar da. Handik gutxira, Aranguren mendia begi bistan agertzen da. Hemendik aurrera, tontorrera igotzea baino ez da geratzen.


Hasiera » Giza Eskubideak » Hauteskundeak 2003\nArgitaratua honek egina: Prentsa Bulegoa data Mai 19, 2003 honetan: Giza Eskubideak\nBabes ofizialeko etxebizitza. Etxebide eraikitzeko zolu publikoari buruzko Udaletzeko politika berrikustapena, babes ofizialieenak eta akuratuarenak. Etxebide eraikitzeko zolu publikoari buruzko Udaletzeko politika berrikustapena, babes ofizialieenak eta akuratuarenak.\n2001.eko azken sei lehenengo hilabeteetan etxebizitzaren prezioa %16.6a hazi zen, eta 2001.eko uztailetik 2002.eko uzlailera %15a. igo ziren. Gaur egun, langileen familiak beren soldataren %47a etxebizitza erosteko ematen dute.\nArrazo larrienak dutenak gazteak dira. Gazteak ezin dute prestamo bat lortu lana eduki gabe, dena den, inmobiliariek ez dute arazorik etxeak saltzeko beste bidetik. Honen ondorioz, gazteak haien gurasoen etxean bizi behar dira, beren menpetasuna luzatzen da eta lanean baldintza gogorrak jasan behar dituzte.\nLehengo etxebizitzak lortu behar dutenak gazteak eta inmigranteak dira, baina ez da horrela, hauek gero eta egoera txarragoak dituzte.\nEstatistika Instituto Nazionalaren arabera eskariaren %40a lehenengo etxebizitza da, %20a bigarren etxebitzarenak, bestea, inmobiliarien inbertsioak izango dira.\nKonstituzioaren 47. artikuluak dio: ´Espainol guztiak bizitza duin eta egokizko bat izateko eskudibea dute. Botere publikoek behar diren baldintzak bultzateko dituzte eta arau erokoak ezarriko eskubide hau egiaztatzeko, lurraren erabilpena arautuz interes orokorraren arabera espekulazioa beztertzeko.\nErkidegoak erakunde publikoetako hiri ekintzek dakartzaten plusbalietan parte hartuko du.´\nGobernu eta parlamentuak lortu behar dute espekulazioa galeraztea.\nGure galdera hau da: Zergatik daramagu ikusten bost urte baino etxebizitzaren prezioak igotzea eta inork ez du ezer egin?.


Multzoko lidertzan bakarrik geratu da Arrasateko errugbi taldea - Arrasate - Goiena.eus\nJulen Iriondo 2014-01-27 08:54\nIker Elortza kontrarioaren bila.\nIker Elortzak jokatu egin zuen, eta garrantzitsua izan zen haren ekarpena; oro har aurrelarien lana ere goraipatu zuen Igor Isasi etxeko entrenatzaileak. Taldeak ondo irabazi zion Iruñeari (18-0).\nBi partidu jokatu eta biak irabazita iritsi ziren bi taldeak zapatuko norgehiagokara, Euskal Ligako bigarren faseko multzoko lidertzan. Arrasatearrak nafarrak baino gehiago izan ziren baina, eta punturik egiteko ere ez zieten aukerarik utzi.\nHasi aurreko albisteak ez ziren onak etxekoentzat; aspaldian sarritxo legez, oraingoan ere jokalari gutxirekin egin behar izan zioten aurre konpromisoari, lesioak tarteko. Soilik bi aldaketa egiteko aukerarekin ekin zion lehiari Arrasatek –zenbait jokalarik, gainera, erabat ondo egon gabe jokatu zuten–, eta talde luzeagoarekin etorri zen Iruñea, hogei lagunekin; eta halakoak alde handiak dira.\nOztopo guztiei aurre eginez, baina, lehenengo zatian 10 eta 0 aurreratu ziren Isasiren mutilak. Xabier Gardokik egin zuen entsegua, eta Bustuk jarri zuen ondoren baloia hiru zutoinen artean; zigor kolpe bat ere gauzatu zuen geroago Bustuk berak. Etxekoek izan zuten jokoaren kontrola, eta nafarren zelai zatian jokatu zuten eroso. Iker Elortzaren ekarpena garrantzitsua izan zen, entrenatzailearen arabera "oso aktibo eta beti taldekideak animatzen".\nBigarren zatian ere ondo ibili zen Arrasate. Kontrarioak ezin zuen gustura jokatu, defentsako lerroan jasaten ari zen presioagatik. Talde gisa aritu ziren arrasatearrak, elkarri lagunduz, eta Iker Elortza izan zen lehiako bigarren entsegua egin zuena; Bustuk lortu zituen azken hiru puntuak, beste zigor kolpe batekin. Aurrelarien lana nabarmendu zuen partidu amaieran Igor Isasi entrenatzaileak.\nJagoba Domingo 2014 urt 27 Bergara\nCorazonistas gasteiztarren aurkako partidua ondo hasi zuten bergararrek; hala ere, hamargarren minutuan norgehiagoka baldintzatu zuen jokaldia held...


Tutoriala: Lan-fluxua Adobe Bridge eta Adobe Photoshop Part 4 | Gadgeten berriak\nTutoriala: Batch lana Adobe suite-rekin (4. zatia)\nZati honetan Tutoriala: Batch lana Adobe suite-rekin, .Tutorialen programazioa abiatuko dugu lan.\nAntolatu ekintza bat da Photoshop Erraza da, hala ere, alokatzeko galdera sor daiteke: zer da Akzio bat?\nPartekatu bat Photoshop Exekutatu beharreko aurrez ezarritako eta programatutako komandoen multzoa da. Demagun 150 argazki berdin tratatu behar ditugula. Ongi sartu Photoshop Exekutatu beharreko komando lerroa grabatu eta botoia sakatuta errepikatzeko aukera dugu, funtzio teklak sakatuta exekutatu ahal izateko programatu baitezakegu.\nAurreko zatian azaldu genuen bezala, Tutorialean: Tutoriala: Adobe suite-rekin (3. zatia) batch bat egin ekintza bat garatu aurretik, beharrezkoa da zer egin jakitea eta aurreko pausoak ondo prestatzea, arazorik ez izateko. beranduago. Horretarako, papera prestatzen dugu, besteak beste, non argazkian egin ditugun tratamenduak eta zein ordenatan idazten dugun.\n1 Ekintzak leihoa\n2 Ekintza sortzen hasita\nEkintzen leihora iristeko, ibilbidera joatea besterik ez dugu Leiho-ekintzak, eta bertatik sarbidea. Ekintzak leihoa Historia leihoarekin lotzen da normalean. Behin kokatu dugunean, ekintzak izeneko karpeta lehenespenez nola duen ikusiko dugu. Karpeta horren barruan irekitzen badugu lehenespenez ekartzen dituen hainbat ekintza aurkituko ditugu Photoshop CS6 eta Ekintza bat izan daitekeenaren lagin gisa balio dute. Begiratzen badugu eskuinera seinalatzen duen triangelu bat ikusiko dugu, Ekintzaren izenaren ondoan, eta sakatzen badugu Ekintza honek bere helburua lortzeko burutzen dituen agindu guztiak ikusi ahal izango ditugu. Komando horren ondoan, beste triangelu bat agertzen da, sakatzen badugu, komando horrek exekutatzen duen Ekintzaren barruan zer balio erabiltzen dituen esango digu. Ekintzak leihoaren beheko ertzean hainbat aukera aurkituko ditugu, horiekin landuko ditugunak.\nEkintza sortzen hasita\nEkintzen leihoaren behealdean, eskuinetik hasita azalduko ditudan hainbat ikur ikusiko ditugu:\nEzabatu: ekintza bateko ekintza edo komando bat ezabatzeko erabiltzen da.\nSortu ekintza berria: sortu ekintza berri bat zuk aukeratutako Ekintzen taldean.\nSortu talde berria: sortu talde berri bat non jarri zure Ekintzak.\nExekutatu hautapena: hautatutako ekintza erreproduzitzen du.\nGrabatzen hasi: ekintza bat grabatzeko prozesua hasten du.\nGelditu: grabazio bat edo ekintza bat burutzea gelditzen du.\nKomando hauen bidez, ekintza bat programatuko dugu, sorta bakoitzeko hainbat argazki exekutatzeko aukera emango diguna. Ekintzak leihoan aukera gehiago sartzeko, Ekintzak leiho koadroaren goiko eskuinera joango gara eta ikur bat ikusiko dugu. 3 lerro horizontal eta alde batera beheranzko triangelu bat dira. Geziaren gainean klik egiten dugu eta Ekintza leihoan aukera gehiago sartzen ditugu. Lehen aukera bat aurkitzen dugu botoiaren modua, horrek Ekintza erreproduzitzeko prozesua errazteko balio du, leihoa botoi digitalen panel bihurtuz jolastu ahal izateko klik egin beharrekoa. Aurretik aipatutako aukera berak eta beste batzuk zeure kabuz ikertzea gomendatzen dizudanak ere baditu, prozesua azaldu ondoren oso erabilgarriak izango baitira. Berrikuspena amaitutakoan, Ekintza hasiko dugu.\nEkintza programatzen hasi aurretik, presta dezagun papera Ekintzara txertatuko ditugun komandoekin eta balioekin. Jakin behar dugu komando hauek izango direla azken irudia osotasunari emango diotenak lan. Behin erabaki eta prestatuta ditugunean, grabatzen hasiko gara.\nGrabatzen hasteko, lehenik eta behin deituko diegun ekintza talde berri bat sortuko dugu Sormenak linean.\nEkintza talde horren barruan Ekintza berri bat sortuko dugu. Sortu ekintza berri batean klik egiten dugu eta elkarrizketa-koadro bat irekiko da eta bertan hainbat aukera aukeratu ahal izango ditugu, besteak beste, botoia moduan erabiliko den kolorea edo aukera (izugarri erabilgarria) funtzio tekletako bat ekintza batekin lotzeko. , honekin konbinazioarekin ere lotu dezakegu Ktrl edo Maius.\nAukera eskaintzen digun erregistro botoia eman ondoren, aurretik adierazitako komandoekin eta balioekin programatzen jarraituko dugu, adierazitako ordenean. Programatzeko, komandoa soilik exekutatu behar dugu , hau da, Ekintzan komandoa programatzea Intentsitatea, Tresna exekutatu besterik ez dugu egin behar, ezarri ditugun balioak aplikatzea ahaztu gabe eta automatikoki grabatuko da. Bukaeran, ondo funtziona dezan, agindua jarriko dugu Gorde. Komando guztiak exekutatzen amaitutakoan, Stop aukera sakatuko dugu eta gure ekintza grabatu eta nahi dugunean erabiltzeko prest izango dugu.\nTutorialaren hurrengo zatian, Ekintzak dituzten grabazio aukera batzuk ikusiko ditugu, baita harekin lanean hasiko gara ere. lan sorta bakoitzeko.\nInformazio gehiago - Tutoriala: Tutoriala: Adobe suite-rekin bat-bateko lana (3. zatia)\nArtikuluaren bide osoa: Gadgeten berriak » Irudia eta soinua » Argazkia » Tutoriala: Batch lana Adobe suite-rekin (4. zatia)\nTutoriala: Batch lana Adobe suite-rekin (5. zatia).\nNFO eta DIZ fitxategiak, zer dira eta nola irakurri Windows-en


Irakurketa mintegia - Galtzagorri Elkartea\nGaltzagorri Elkartea sortu zenetik, Haur eta Gazte Literaturaren inguruan lanean dabiltzan hainbat profesionalek aholkularitza gune gisa erabili dute. Sarri, bibliotekari, irakasle, ikerlari eta hezitzaileek Galtzagorrira jotzen dute euskarazko Haur eta Gazte Literaturaren alorrean dituzten zalantzak argitze aldera. Urte guzti hauetan behar horri erantzuten saiatu da Galtzagorri, beti ere, elkartekide direnen borondate ona bidelagun hartuta.\n2005ean, eskari eta galderen gorakada ikusirik, Euskal Haur eta Gazte Literaturako Irakurketa Mintegia osatu zen. 2005eko urtarrilaren 9an elkartu zen lehen aldiz, urteetako hausnarketa lan bati erantzunez.\n2007an berriz, Irakurketa Mintegi honek pauso bat gehiago eman zuen: Haur eta Gazte Literaturan urtero argitaratutako liburuak irakurtzeaz gain, formazioa eskaintzera igaro zelako.\nHorretarako, Itziar Zubizarreta idazle, irakasle eta ipuin kontalariak egitaraua prestatu eta koordinatu zuen 2007an lehenengo aldiz. Ordutik urtero bildu da Galtzagorriko Literatura Mintegia.\nUrtez urte, euskaraz haurrentzat argitaratzen diren liburu guztiak irakurtzeaz gain, formazio programa ezberdinak landu dira ikasturtero. Haur Liburuak baloratzeko irizpideak, literatura genero ezberdinen ezagutza, liburuen dinamizazioa, hauen aurkezpenak...\nMintegi honetan, Galtzagorriko bazkidez osatutako talde bat biltzen da hilero larunbat goiz batez. Besteak beste, bibliotekariak, irakasleak eta dinamizatzaileak biltzen dira: literatur zaletuak izateaz gain, beraien lanetan argitaratutako azken liburuen irakurketa eta azterketaren beharra dutenak, hain zuzen. Izan ere, beraien jardunean sarri hauei buruzko informazioa falta zaie ekintzak burutu edo prestatzeko garaian.\nLiteratura Mintegia egitasmo estrategikoa da Galtzagorrirentzat. Izan ere, bertan egindako irakurketa eta liburuen hautaketatik elikatzen baitira gero Galtzagorriko hainbat egitasmo. Duen garrantziaren jakitun, egitasmo hau indartzen saiatu da Galtzagorri azken urteetan. Horretarako, Itziar Zubizarretaz gain, 2009-2010. ikasturtean Mikel Ayerbe literatura kritikaria aritu zen koordinatzaile lanetan. 2011-2012 ikasturtean hiru gidari izan zituen Mintegiak: Itziar Zubizarreta bera, Jone Arroitajauregi bibliotekaria eta Imanol Mercero literatura kritikari eta dinamizatzailea. 2012-2013 ikasturteaz geroztik, Ane Lapizondo irakaslea eta Imanol Mercero dira saioen gidari. Halaber, ikasturte hartan hasi ginen Mintegiaren osagarri izango ziren adituen formazio saioak antolatzen. Hortaz, 2018-2019 ikasturtean ere Lapizondok eta Mercerok egingo dituzte gidari lanak eta beste formazio saio monografiko bat eskainiko da, komikigunean. Mintegiko saioak Donostiako Haur Liburutegian burutzen dira.\nUrtero bezala, Literatura Mintegiak hamar saio izango ditu 2018-2019. ikasturtean. 2018ko irailaren 22an egingo da lehenengo saioa. Ondorengoak: urriaren 20an, azaroaren 10ean, abenduaren 1ean, 2018ko urtarrilaren 19an, otsailaren 9an, martxoaren 9an, apirilaren 13an, maiatzaren 18an eta ekainaren 15ean egingo dira.\nHiru orduko saioak dira goizez, 10:00etan hasita, eta bertan, 0 eta 12 urte bitarteko haurrentzat euskaraz argitaratutako guztia irakurtzeaz gain, liburuen balorazio irizpideetan eta aurkezpenetan formatzen dira partaideak.\nFormazio saio irekia\nMintegiaren ohiko saioez gain, aurten ere aparteko formazio saio monografiko bat prestatu dugu. Hain zuzen, 2018an, Iratxe Retolaza eta Amaia Serrano unibertsitateko irakasleak gonbidatu ditugu honako ikastaroa eskaintzera:\n“Komikiari begiratzeko modu berriak: haur eta gazteen literatur ohiturak suspertzeko bideak”\nBertan, euskal komikiaren historiari buruzko zertzelada nagusiak eman eta genero honek dituen ezaugarriak aurkezteaz gain, komikiaren bidez haur eta gazteen irakurketa ohiturak suspertzeko estrategia batzuk eskainiko dituzte.\nSaio monografikoa 2018ko azaroaren 17an burutuko dugu, goizeko 10:00etatik 14:00etara, Donostiako Komikigunean.\nFormazio saio hau mintegikideei bereziki eskainia dagoen arren, irekia da. Mintegiko kideentzat doan da. Galtzagorriko bazkideek prezio berezia izango dute.\na) Galtzagorriren hainbat egitasmotarako ezinbestekoa da: Liburu Gaztea, Liburuen Altxorra, Behinola aldizkariko erreseinak eta web gunea modu egokian eguneratu eta prestatzeko baliatzen dugu urteroko mintegia; hainbat lehiaketetarako zerrendak eta hautagaiak aurkezten laguntzeko balio digu; aholkularitza deiei behar bezala erantzuteko ere baliatzen dugu; azkenik, EHGLaren esparruan dauden beharrei buruz hausnarketa egiteko erabilgarri zaigu, egitarauan esparru honetako alderdi ezberdinetan lan egiten duten profesionalak biltzen baitira.\nb) EHGLaren esparruan lanean dabiltzan profesional ezberdinak harremanetan jartzeko balio du. Sortzaileak batetik, ikerlariak bestetik eta bitartekariak azkenik.\nc) Irakurketaren bitartekariak formatu eta liburuen balorazioan trebatzeko. EHGLn jantziak dauden bitartekariak ezinbestekoak zaizkigu haurren irakurtzeko zaletasuna sustatzeko.\nHona hemen, azken urteetan Literatura Mintegiak egindako lanaren ondorioz, Galtzagorrik prestatu dituen urtez urteko "liburu gomendagarrien" zerrendak.\n2008ko liburu gomendagarriak\n2009ko liburu gomendagarriak\n2011ko liburu gomendagarriak\n2012ko liburu gomendagarriak\n2013ko liburu gomendagarriak\n2014ko liburu gomendagarriak\n2015eko liburu gomendagarriak\n2016ko liburu gomendagarriak\n2017ko liburu gomendagarriak\nKoordinatzailea: Ane Lapizondo eta Imanol Mercero.\nTokia: Donostiako Haur Liburutegia. Fermin Calbeton, 25.\nData: hilero larunbat goiz bat\nIrakurketa mintegia programa 18-19\nBazkideek doan hartzen dute parte mintegi honetan. Informazio gehiago nahi duenak dei dezala telefono honetara: 943 471 487


Pinakulu - Wikipedia, entziklopedia askea.\nPinakuluak arbotante eta bular-hormen arteko loturan.\nPinakulua (latinez: pinaculus) elementu arkitektoniko bat da, apaingarri- eta egitura-funtzioa duena, batez ere arkitektura gotikoan erabilia. Zutabe itxura du eta goiko aldean piramide edo kono antzeko egitura batek koroatzen du. Batez ere harriz eginak ziren, nahiz eta batzuetan beruna ere erabili.\nPinakuluaren erabilerari esker, eraikinak altuagoak dirudi eta itxura estilizatuagoak dutela ematen du. Nolanahi ere, egitura funtzioa ere badu; izan ere, arku arbotanteen alboko indarrak orekatzen dituzte; hau da, pinakuluaren pisuak sortzen dituen indar bertikalei esker, horma-bularretan sor daitezkeen zeharkako indarrak orekatzen ditu.\nPinakuluen beharra horma gotikoen altuerari zor zaio eta hormetan irekitzen ziren leihoei ere, erromanikoan baino askoz handiagoak baitziren. Gotikoko hormak ahulagoak zirenez, estalkiko pisua arbotanteen bidez orekatu behar zen eta hauek horma-bularrei igortzen zieten indar tentsioak. Pinakulurik gabe gehiegizko indar horizontalek kargak desorekatuko lituzkete (indarrek sortutako erdigunea eta hormaren erdigune geometrikoa ez lukete bat egingo) eta hormak oreka galtzeko arriskua izango luke eta txarrenera jota eraikina eraisteko arriskua ere, edo, gutxien jota, hormak konkortzeko arriskua izango zuten gilbordura fenomenoren bitartez. Horregatik pinakuluak hormarekiko elkarzut daudenean, elkarrekin lotu egiten dira.\nOrriaren azken aldaketa: 15 iraila 2020, 23:58.